MANEX SUKALDEAN | elinberri\n2018. uztailak 20 Albisteak, Xanti Begiristain Madotz\nTxorikumeen gurasoetako bat harrapatu eta gero, behin kaiolan sartu ondoren, Manexek sukaldera eraman zituen hegazti guztiak, alegia, heldua eta hiru kumetxoak. Kaiola oraindik kartoiz eta plastikoz bilduta zeukan, zuhaitzean erabili zuen bezalaxe. Hasieran, kaiola sukaldeko horma batean zintzilikatu zuen, iltze batean, baina kaiolako leihatilak sukalde alderantz ematen zuela, eta, orduan, berehalaxe ohartu zen txori heldua ero moduan ari zela kolpeka burdin harien aurka, ihes egin nahian; ez zuen etsitzen. Nonbait, sukaldeko argitasuna ikusi eta harantz alde egin nahi zuen ziztu bizian.\nMutikoak segituan erreparatu zion gertaera hari, eta, nola edo hala, berehala aurkitu zuen nolabaiteko konponbidea: kaiola alderantziz zintzilikatu zuen, hau da, leihotxoa horma alderantz itsatsita gelditzen zela. Horrela, txori helduak ez zuen kanpoko espazioa ikusten eta pixka bat lasaitu zen.\nManexek era horretan eduki zituen lau txoriak bizpahiru astez, gau eta egun, eta horrek oso ondorio onuragarria ekarri zion: alde batetik, kumeak guztiz lasai bizi ziren, askatasunik ez zutelako inoiz ere ezagutu, eta, bestetik, harrapatutako gurasoa ere, kumeen eragina dela eta, hasi zen pixkanaka-pixkanaka baretzen; kanpoko mundua ez ikusteak ere horretan laguntza handia eman zion.\nGauzak horrela, eta denbora aurrera joan ahala, mutikoak kaiolari lehendabizi kanpoko plastikoa kendu zion, eta konturatu zen txori helduak orduan ere lasai jarraitzen zuela. Handik egun batzuetara, kaiola biltzen zuen kartoia hasi zen kentzen puskaka, hau da, egun batean zatitxo bat, beste batean bestetxo bat eta abar, pittinka-pittinka plastiko guztia desagerrarazi arte. Txori gurasoak normaltasun handi samarrez hartu zuen gertakari hura, eta, azkenerako, esan liteke, nola edo hala, onartu zuela egoera berri hura.\nSukaldeko etapa hura gainditu eta gero, baserritar txikia orduan, era berean, hots, poliki-poliki, kaiola bere logelako leihora ateratzen hasi zen, baina modu progresiboan, hots, lehenengo egunean bost minutuz egoteko, bigarrenean hamar minutuz, hirugarrenean hamabost minutuz eta abar, karnaba gurasoak azkenean etsi zuen arte.\nHoriek horrela, arratsalde batean Manexi proba bat egitea bururatu zitzaion, sukaldean. Kaiola mahai gainean jarri eta atean zehar karnaba kume bat atera zuen, ikusteko zer gertatzen zen. Gorago esan dugun bezalaxe, txorikume haiek ez zuten askatasuna sekula santan ezagutu, eta, beraz, erabateko patxadaz erreakzionatu zuen hegaztiak, kaiola barruan balego bezala: lehenik, behatz baten gainean gelditu zitzaion, gero mutikoak sorbalda batean pausatu zuen, jarraian buruan, ile artean, eta han ere karnabatxoa lasai, mutilaren iletxoekin hasi baitzen jostaketan mokoarekin. Manex segituan konturatu zen txoritxo hura zeharo otzana zela; ez zuen ihes egiteko imintziorik ere egiten. Egia esateko, ez zuen batere premiarik sentitzen.\nGeroxeago, proba berbera egin zuen bigarren eta hirugarren txorikumeekin, eta ondorio bera izan zuen, alegia, hiru kumeak guztiz mantsoak eta bareak ziren, ez zuten hanka egiten eta ez ziren izutzen pertsonen artean.\nAzkenik, mutikoak probatu nahi izan zuen txori helduarekin, eta egin ere hala egin zuen, baina, jakina, hark bere burua aske ikusi bezain azkar, ihesari eman zion ziztu bizian leiho aldera, eta han, aurreneko egunean bezalaxe, mokoarekin kristala jo zuen indar handiz. Karnaba gaixoa erdi zorabiatuta gelditu zen kolpe bortitzarekin, eta orduantxe aprobetxatu zuen Manexek, harrapatu eta berriz ere haren espetxe txikian sartzeko. Mutilak orduan oso ongi ulertu zuen zeinen alde handia zegoen, txoriak izadian askatasunean jaio eta hazi ala kaiola triste batean hezi eta handitzearen artean; ezberdintasuna izugarria zen. Batak eta besteak oso ondorio desberdinak zekartzaten.\nHala eta guztiz ere, baserritar txikiari zalantza eta jakin-min ñimiño batzuk gelditu zitzaizkion, hau da, ea zer gertatuko ote litzatekeen karnaba handia gauez askatzen baldin bazuen sukaldean, kanpoko argia ikusten ez zenean, alegia, soil-soilik barruko argi elektrikoa piztuta zegoenean.\nGauzak horrela, eta egoki iruditu zitzaion gau batean, ilundu ondoren, afaltzen bukatu bezain laster, kaiola hormatik jaitsi, mahai gainean kokatu eta txoritxoak ateratzen hasi zen, lehenik eta behin, kumeak. Bat buru gainean pausatu zuen eta beste biak sorbaldetan. Aurreko aldian bezalaxe, hiru txori txiki haiek erabateko lasaitasun eta patxadaz jardun zuten sukaldean, etxekoen artean, familiakoak balira bezala, baina, beraien gurasoa askatu bezain laster, ordea, hark berehalaxe ekin zion hegan egiteari, itzuli-mitzulika, alde batetik bestera, nahiko modu nahaspilatu eta etsian, inon eta inorengan ere gelditu gabe. Manex atzetik hasi zitzaion deika eta jarraika, baina ezin izan zuen harrapatu. Halako batean, nora joanen eta irakiten ari zen eltzeko esne gainera, muturrez aurrera! Barruraino! Hegoak desesperatuki astindu eta txio txikiren bat ere egin zuen, baina Manexen anaia batek eltzetik atera zuen orduko, txori gaixoa esne barruan sartu eta jada erdi egosita zegoela esan zitekeen. Mela-mela eginda zegoen koitadua eta handik segundo gutxira eman zuen bere azken arnasa.\nMutikoa zur eta lur! Ez zekien nola erreakzionatu. Egia esateko, inola ere ez zuen halakorik espero eta zeharo ustekabean harrapatu zuen ezbehar hark. Berriz ere, beste kolpe latz bat jaso zuen gizajoak.\nelinberri.eus. Copyright 2019 | Web garapena ikerbit.com


Eolikoaren hegalak erakusteko azoka | Ekonomia | Berria\nEolikoaren hegalak erakusteko azoka\nEuropako energia eolikoaren erdigunea izango da Barakaldoko BEC erakustazoka bihar arte. Wind Europe azoka egiten ari dira han, eta, sektoreko euskal enpresa eta hornitzaileen ustez, beren «ahalmena» erakusteko plaza ezin hobea izango da.\nBurua altxatu eta ingurura begiratu du Edgar Martinezek. Energia eolikoko sektorean diharduten enpresa nagusienen postuak ikusi ditu eurenetik ez oso urrun: Gamesa-Siemens, Ingeteam, ABB, General Electric, eta beste pabiloian, Iberdrolarena. Ikusmira hori begien parean, garrantzia eman dio eurak ere han egoteari. «Azoka honetan ahalegin berezia egingo dugu aurten». Ateen2 enpresako zuzendari exekutiboa da, eta errota makinen unean uneko egoeraren berri ematen duen teknologia bat merkaturatzen dute. «Munduan bakarrak gara horretan». Eta horregatik da garrantzitsua eurentzat Barakaldoko BEC erakustazokan egiten ari diren Wind Europe azokan egotea. «Merkatuan eskalatzeko aukera emango digulako; azken batean, bozgorailu bat da guretzat hemen egotea».\nMerkatu eolikoko 300 erakusle egongo dira bihar arte Wind Europe azokan, eta denetara 50 herrialdetako sektoreko 7.000 profesionalen elkargunea izango da. «Horregatik, hasi berriak garelako, aukera bat da guretzat; laneko bilera ugari eduki ditzakegulako asko mugitu behar izan gabe», azaldu du Martinezek. Eta azoka zabaldu berritan hori izan da BECeko lehen eta bigarren pabiloietako argazkia: sektoreko profesionalak elkarrekin hizketan, batzuk negozio proiektuei buruz, eta beste asko elkar agurtzen.\nGisa horietako bilera batera joan aurretik hitz egin du Xabier Irurek BERRIArekin. Indar Electriceko zuzendari komertziala da, eta azokaren garrantzia nabarmendu du: «Hemen ez baldin bazaude, ematen du dagoeneko ez zarela inor». Funtzio hori betetzeaz gain, euskal enpresek sektorean duten ahalmena erakusteko leku aproposa dela dio. «Hemengo hornitzaileen gaitasun ahalmena oso handia da, ez lehen mailako hornitzaileen kasuan bakarrik, baita bigarren eta hirugarren mailakoen artean ere». Azken boladan, gainera, merkatua gorantz doala sumatzen du, eta horregatik, lehiakorrak izatea ezinbestekoa dela uste du. Are gehiago bertako enpresek kanpora begiratu behar dutenean, «zoritxarrez».\nEkoizle asko, parke gutxi\nSoinugileen etxean, ordea, dantzaria herren. Lehen mailako ekoizle eta hornitzaileak eduki arren, Euskal Herrian Europan baino energia eoliko gutxiago kontsumitzen baita. Batez beste, Europako Batasuneko argindarraren laurdena eolikoa da, eta Euskal Herrian berriz, %13,5era iritsi zen 2017an. Nafarroa da parke eoliko gehien dituen lurraldea; Euskal Herriko 45 parkeetatik 41 han daude. Hamarkada batez ez da parke berririk egin, baina Nafarroan beste hamasei eraikitzeko proiektuak daude.\nAraban, Bizkaian eta Gipuzkoan are herrenago dago egoera, eta horren lekuko Arantxa Tapia Eusko Jaurlaritzako Ekonomia Garapen eta Azpiegituretarako sailburuak Wind Europe azokaren inaugurazio ekitaldian egin zituen adierazpenak, atzo: «Sektore industrial garrantzitsua daukagu hemen, baina parke eoliko gutxi». Baina aurreratu zuenez, energia berriztagarriak sustatuko lituzkeen Lurralde Plangintza Sektorial baterako akordio bat dago Eusko Legebiltzarrean. «Energia eolikoa eta fotovoltaikoa ekoitziko duten parkeak ezartzeko eremuak izango genituzke horrela». Eta era horretan, energia berriztagarrien ekoizpena biderkatuko dela aurreikusi zuen.\n«Bada garaia ahalegina egiteko». Xabier Sagarzazu Zuazo Ikerlaneko fabrikazio aurreratuko eta energia eta elektronika potentziako zuzendaria da, eta ikerketa zentroaren postutik halako proiektu baten beharra defendatu du. Are gehiago sektorea hazten ari den garaian. «Aspaldian ez da parkerik egin».\nHala ere, energia eolikoaren hurrengo erronka handia itsasoko parkeetan dago, eta esparru horretan ikerketa ugari egiten ari dira. «Oraindik heldutasunera iritsi gabe dagoen teknologia da itsasoko eolikoa, baina sektore heldu batek izan ditzakeen eskakizunak dauzka; 25 urte iraungo duen egiturak eskatzen ditu sektoreak, ahalik eta kostu txikienarekin. Horrek esan nahi du datozen hogei urteetan itsasoko energiaren ekoizpena nabarmen handitu nahi bada, lan asko egin beharko dela, eta inbertsio asko egongo dela». Alor horretan derrigor egon behar dela dio.\nHorren guztiaren jakitun, euskal ekoizle asko itsasoko azpiegituretan ere presente daudela nabarmendu du. Horrek ere erakusten du BECen egiten ari diren azokan zein gihar erakutsiko duten euskal enpresek.


Mercadonako Gabonetako gozokiak - Mercadona\nJai hauek une gozoak igarotzeko direnez, Mercadonako Gabonetako gozokiak proposatzen dizkizugu. Batzuk tradizionalak dira; beste batzuk berritzaileak, baina guztiak dira ezin gozoagoak,eta otordu gogoangarrien lagungarri.\nTurroiak, pannettonina eta gaileta- eta barkillo-aukera zabala\nTurroiak dira izarrak, jai hauetako gozoki klasiko estimatuenak. Gogorrak zein bigunak, txokolatezkoak..., gozo-gozoak guztiak. Bakoitzak dauka gogokoren bat.\nOhikoa dugu denon etxeetan Mercadonako turroi-mota hori; almendra txigortuak (% 60) eta kalitate goreneko eztia (% 18) ditu osagai nagusiak.\nBi tabletako estutxetan saltzen da turroi gogorra, tableta bakoitza bereiz bilduta dela.\nMercadonako turroi-mota hori da jende askoren gogokoena; almendra txigortuak (% 66) eta kalitate goreneko eztia (% 12) ditu osagai nagusiak.\nTestura gozoa eta leuna du, eta almendra-zatitxoek ematen dioten ukitu kurruskari bat.\nTableta bakarreko estutxetan saltzen da turroi biguna.\nTxokolatezko turroi kurruskaria\nAlmendra eta hurra (% 17), zereal kurruskariak (% 14) eta esnea ditu, besteak beste, txokolatezko turroi kurruskariak.\nHorra txokolatezaleen turroia, gozoa eta zaporetsua, zinez.\nTxokolatezko turroia kakahuete frijituekin eta eztiarekin\nZapore gazi eta gozoen konbinaziorik originalena du besteak ez bezalako txokolatezko turroi horrek: txokolatezko turroi aparta, eztiz estalitako kakahuete frijituekin.\nTxokolatezko turroi kurruskaria, txokolate esnedunez betetako koloretako grageak dituena.\nEtxeko txikienentzat dago bereziki pentsatua, eta La patrulla canina telesail ezaguneko pertsonaien irudiak ditu.\nGaileta gaziko turroia\nUkitu guztiz originala du turroi berritzaile horrek, gaileta gazien zatitxoak ere bai baititu; gainera, txokolate zuriz dago estalia. Ezin gustagarriagoa da konbinazioa.\nGaileta gaziek ez dute glutenik; beraz, zeliakoek ere jan dezakete produktu hori.\nAlmendra-girlatxe tradizionalaren aldaera gozo-gozoa dugu kakahuete-girlatxe kurruskari hori. Kakahuete txigortutik % 60 du.\nGlutenik gabeak dira turroi horiek guztiak, egokiak zeliakoentzat.\nTxokolatezko pipitak ditu barruan txokolatezko minipannettone horrek, eta txokolate-geruza fin batez eta koloretako grageez dago estalia. Aparta!\nLabean erretako ore suabe batez dago egina, eta primerakoa da gosari edo askaritarako.\nHans Freitag gaileta- eta barkillo-sorta\nGaileta- eta barkillo-sorta zaporetsua, egoki-egokia jai hauetan lagunekin edo senideekin batera jateko. Aproposak dira, bestalde, egunaren edozein unetarako ere, eta zorrotzenen gustua ere asetzen dute, era askotakoak baitaude.\nSei motatakoak ditu sorta zabal horrek: esne-gainezko barkillo eder askoak, txokolatez betetako barkilloak, gingadun gailetak, txokolatez margotutako gailetak, azukredun gailetak eta txokolatezko begiztak.\nPoltsatan saltzen dira, ireki eta berehala jateko moduan direla.\nMercadonako bonboi-sorta aparta duzu aurtengo Gabonetarako, ezin egokiagoak guztiak ere lagunekin eta senideekin partekatzeko eta jai hauetako unerik gozoenetan oparitzeko. Ezetz bat behintzat jan gabe geratu!\nMondose bonboi belgikarrak, Mercadonan esklusiban\nHamasei bonboi-mota belgikar ditu Mondoseren sortak, eta zortzi betegarri-mota desberdin:\nBanillazko Manon: Banillazko mousse zuria.\nFramboise: Mugurdi beltzak dituen ganatxe beltza.\nCacao au lait: Ganatxe beltza, txokolate esnedun geruza batean jarria.\nBirtuoso bizia: Kakao biziko ganatxe-krema.\nJavako jatorria: Txokolate esnedunezko ganatxea.\nCoeur noir: Hur-praline beltza.\nCroquant: Hur-pralinea, hur kurruskariz betea.\nEstutxe dotore batean saltzen da Mondose bonboi-sorta; hori dela-eta, produktu egoki-egokia da lagunei eta senideei oparitzeko edo haiekin partekatzeko. Mercadonan bakarrik saltzen dira!\nSenzza bonboi-sorta, Gabonetako zapore klasikoa\nKlasiko bat jada Mercadonako Senzza bonboi-sorta Gabonetako otorduetan. Lau motatakoak ditu. Aukeratu zure gogokoena, edo probatu guztiak!\nBeltza, hurduna: Txokolate beltz fin-fina, hur-ore gozoz betea eta esne trufatu zaporetsua duena.\nBeltza, Fondant: Fondant txokolate beltz bikaina, trufa gozo eta krematsuz betea.\nEsnea, Pralinea: Txokolate esnedun suabea, benetako esne trufatua duen almendra- eta hur-praline gozoz betea.\nEsnea, almendra: Txokolate esnedun fina, esne trufatu gozoz eta almendra txigortuaren ore apartaz betea.\nBereziki aipatzekoa da Mercadonako Senzza bonboien bilgarria, egokia baita Gabonetako mahaia apaintzeko edo gure bonboi-kutxa hornitzeko.\nSenzza bonboi guztiak dira glutenik gabeak; beraz, egokiak zeliakoentzat.\nCadbury bonboi beteak\nHamar zapore desberdinetakoak dira Cadbury bonboi beteak, eta txokolate esnedunezko bonboi-kaxa batean saltzen dira.\nHur osodun espirala: Hur oso bat du barruan.\n"Kutxa sorpresa" bonboia: Txokolate zurizko trufa krematsuz betea.\nSagar-zaporeko kurruskaria: Txokolate zuriz betea; sagar- eta kanela-zaporekoa.\nLaranja-zaporeko kapritxoa: Laranja-zaporeko betegarri krematsua.\nKaramelu- eta gatz-gutizia: Karameluz betea, eta gatz ukitu batez ondua.\nKakaozko bihotza: Kakao suabez betea.\nBanilla-zaporeko bikotea: Banilla-zaporeko betegarria.\nKarameluzko bihotza: Karameluz betea.\nPraline perfektua: Hur-pralinez betea.\nMarrubi-zaporeko tentazioa: Marrubi-zaporeko betegarri krematsua.\nAurtengo Gabonetan, Mercadonako bonboi-sorta zabala duzu aukeran. Gustu guztietarako zaporeak daude, gonbidatu zorrotzenak ere asetzeko.\nHur-gutiziak, barruan erretilua duen estutxe dotore batean\nMercadonako hur-gutiziak jatea plazera, esperientzia berezia da zentzumenentzat. Ezinbestekoak Gabonetarako, oparitzeko nahiz partekatzeko.\nTxokolatez eta hur-zatitxoz estalitako barkillo kurruskaria, barruan kremaz eta hurrez egindako betegarri gozoa duena.\nAurkezpena ere ez du nolanahikoa: estutxe dotore askoa, eta mahaian zuzenean jar dezakezun erretilu bat, gonbidatuek barkilloak handik har ditzaten.\nKakaodun trufak ere Gabonetarako gozoki egoki-egokiak dira. 250 g-ko estutxe batean saltzen dira.\nGozatu haien zapore eta testura apartaz.\nGlutenik gabeko produktua da, egokia zeliakoentzat.\nGabonetako enborra, polboroiak eta mantekadoak\nPolboroiak eta mantekadoak ere ezinbestekoak ditugu urte-sasoi honetan, baita Gabonetako enbor-tarta ere, ezin hobea. Prest al zaude gozatzen hasteko?\nTrufaz bildutako bizkotxoa, orraztutako txokolate beltzez estalia, gozotegi tradizionaletako enborren benetako itxura duena.\nApaingarri gisa, berriz, Gabonetako txokolatezko bolak, zereal-bolatxo kurruskariak eta azukre-malutatxo batzuk ditu.\nGainera, Gabonetako zuhaitzaren formako txokolate zurizko figura bat ere badu enbor gozo horrek, eta "Eguberri on!" dioen txokolatina bat.\nPolboroi eta mantekado-sorta duen kaxa\nGabonetako sorta, zortzi polboroi- eta mantekado-mota desberdinez osatua:\nPolboroi horiek saltzen diren kaxa oso polita denez, erretilu gisa erabil daiteke, Gabonetako otorduetan gonbidatuei gozokiak eskaintzeko.\nOntziratu gabeko polboroiak eta mantekadoak\nOntziratu gabeko polboroi- eta mantekado-aukera zabala, gehiena gustatzen zaizkizunak hauta ditzazun. Zapore ugari.\nBanan-banan eros ditzakezu, eta nahierara konbinatu. Aukera zabal-zabala, baita glutenarekiko intolerantzia dutenentzat edo azukrerik gabeko gozokiak nahi dituztenentzat ere.\nGozo-kontuak konpondu eta plater nagusi on batzuk prestatu badituzu, beharbada hau falta zaizu Gabonetako bazkarirako edo afarirako: begiratu bat ematea gure aperitibo-aukerari, otordu bakoitzerako hasierako egokienak hauta ditzazun.


Nola egiten dugu? - Construcciones Ormak Construcciones Ormak\nZU, ZURE PROIEKTU ETA BEHARRETARA MOLDATZEN GARA.\nOrmak taldean obra edo proiektu bakoitza hartzen dugu kontuan, haren berezitasunen eta bezero bakoitzaren egoera eta beharren arabera.\nProiektu eta bezero bakoitzarengana egokitzen gara, kasu bakoitzean egokiena izan daitekeen lankidetza-mota eskainiz;\nObrak egitea edo Proiektuaren Kudeaketa Osoa:\nZure beharren arabera, jada eginda dagoen proiektu bati jarraituz obrak egitera muga gaitezke, edo bestela proiektu osoa egin dezakegu, barnean hartuz proiektuaren diseinua, hirigintzako lanak eta izapidetzea, obrak egitea eta lanak abian jartzeko baimenak eta lizentziak eskuratzea.\nAurrekontu irekiak edo prezio itxiak:\nAurrekontu irekiekin edo prezio itxiekin («giltzak eskura» izenarekin ere ezagutzen da) egiten dugu lan.\nObren epeak eta gauzatzea zure beharretara egokitzen dira:\nJakinaren gainean gaude gure obrak normalean bitarteko bat direla gure bezeroentzat, eta ez helburu bat; nolanahi ere, gure laneko denborak eta erritmoak egokitu egiten ditugu gure bezeroen instalazioetako denbora, erritmo eta erabilgarritasunera, instalazio horiek fabrikak, ikastetxeak, ospitaleak, egoitzak… direla ere. Beti ere, gure konpromisoa bezeroarekin adosturiko epea betetzea da, eta ahalik eta gutxien sartzea haren ohiko jardueran.\nGurekin lan egiten lortuko duzu...\nORMAK taldea proiektuen arduradun izateak BERMEA eskaintzen du adosturiko epeak eta aurrekontuak betetzearen inguruan. Hori da gure KONPROMISOA\nKALITATE-BERMEA ETA AKABERAK\nOrmak taldeak 400 obra baino gehiago egin ditu bere ibilbide luze eta zabalean barrena. Horrez gain, kalitatezko giza taldearen profesionaltasun, seriotasun eta konpromisoa da bermerik onena zure proiektuarentzat.\nMALGUTASUNA ETA BEZEROAREN BEHARRETARA EGOKITZEA\nZuzeneko eta gertuko harremana eskaintzen dugu, eta kudeaketako eta lanak egiteko sistema erraza eta gardena. Horri esker, edozein unetan sar daitezke aldaketak proiektuan, eta horrela beharrezkoa den malgutasuna eskaintzen zaie bezeroei.\nBITARTEKARITZA ETA ERANTZUKIZUN BAKARRA\nORMAK taldeak proiektuaren ardura hartzen du hasieratik amaierara, eta adosturiko aurrekontua, epeak eta kalitatea betetzea bermatzen du.


Koldarrak antzerki taldea eta Txintxarri taldea irabazle Azkoitiko film laburren lehiaketan | Kultura | Naiz\nKoldarrak antzerki taldea eta Txintxarri taldea irabazle Azkoitiko film laburren lehiaketan\nKoldarrak antzerki taldearen ‘Axolagabetasuna’ film laburrak irabazi du Azkoitiko Andramaixetako jaietako IX. Film Laburren Lehiaketako epaimahaiaren saria.\nPublikoaren saria, berriz, Txintxarri lokaleko kideek eskuratu dute ‘Beldur handitan’ lanarekin.\nBeldurra izan da aurten aurkeztutako proiektuak landu beharreko gaia. Epaimahaiak ’Axolagabetasuna’ lanean mezua zabaltzeko hautatu duten bidea saritu du. Adin desberdineko pertsonek parte hartu izana ere baloratu du. Koldo Camposena da gidoia eta bera aritu da zuzendari lanetan. Rocio del Castillok alor teknikoaren ardura izan du eta aktore lanetan, haien alabak eta ezagunen seme-alabak aritu dira. Guztira, bost gazte. Ez da Camposek jaso duen lehen saria, 2012. urtean bigarren saria ere irabazi baitzuen.\nTxintxarri Lokaleko koadrilari dagokionez, ia 40 kidez osatutako taldeak ia urtero parte hartu du lehiaketan eta denak dira, modu batera edo bestera, film laburraren partaide.\nAzkoitiko plaza bete egin zen aurtengo film partehartzaileak ikusteko. Hamar taldek eman zuten izena lehiaketan baina bost lan aurkeztu dituzte herritarrek azkenean eta horiek ikusi ziren emanaldian.\nTalde irabazleak 250 euro eta oroigarria jaso du eta publikoaren saridunak 150 euro eta oroigarria.


OMEren iturrien arabera, hiesaren aurkako txertoak hamar urte barru izango luke zerrenda hori | Consumer\nOMEren iturrien arabera, hiesaren aurkako txertoak hamar urte barru izango luke zerrenda hori\nAdituek uste dute botika horren bila ibiltzeak aurrerapen handiak egin dituela gaixotasunaren aurka borrokatzeko.\narabera: Asteazkena, 2005eko urriaren 19a\nHiesaren aurkako txertoa jar liteke hamar urte inguruko epean, Munduko Osasun Erakundeko Immunologia eta Birologia Zerbitzuko buru Saladim Osmanov-ek iragarri zuenez. Oraindik lortu ez den arren, Osmanoven iritziz, txertoa bilatzeak aurrerapauso handiak eman ditu GIB/HIESaren aurkako borrokan.\nOsmanovek esan zuen gaur egun bi txerto “etorkizun handikoak” daudela. Hala ere, emaitzak jakiteko beste sei edo zortzi urte igaro beharko dituzte. “Zortea badugu, hamar urtean txerto bat izango dugu, baina emaitzak negatiboak badira, berriro hasi beharko dugu lan hau eta txerto baten bila jarraitu”, esan zuen Yaunden (Kamerunen), gaixotasunari buruzko foro batean.\nHainbat zientzialarik, emailek, Afrikako komunitate kaltetuetako ordezkariek eta osasun agentzia nazionaletako eta nazioarteko erakundeetako ordezkariek parte hartzen dute egun hauetan Afrikako herrialde horretan gertatzen den hiesari buruzko foro honetan.\nhamarkada hies txerto


2017-11-08 - Urola Kostako Hitza : Urola Kostako Hitza\nBerdintasunaren alde, ‘Gu ere bai’ manifestua landu dute Zarauzko gizonek\nGaur goizean egin dute lanketa, Gizonduz erakundeko kide batek gidatuta, Berdintasunerako Guneko autobus ibiltaria herrian izan dela baliatuz. Testua Padekidetasun Sailaren blogean jarriko dute, eta atxikimenduak jasoko dituzte aurrerantzean.\nJulen Alberdi Txikia IV.ak Urrezko Aizkolarien Koparen final laurdenetara sailkatzeko kanporaketa jokatuko du igandean Azkoitian\nRuben Saralegi izango du aurrez aurre. Azkoitiko Gurea pilotalekuan izango da kanporaketa, 12:00etan, hasita, eta Goikoetxe eta Matero harri-jasotzaileek Gabonetako Harrijasotze Kopara sailkatzeko lehia izango dute.\nEtxe Argiak egitasmoa martxan da Urola Erdian, energia kontsumoa aztertzeko eta murrizteko\nEtxebizitzetan egiten den energia kontsumoaren gakoak hobeto ezagutzea du helburu, baita zaurgarritasun energetikoaren errealitatea ezagutzea eta hori saihesteko neurriak hartzea ere. Parte hartu nahi dutenek azaroaren 21a arte dute izena emateko epea.\nUnai Beristain: "Lehietan aritzeak fisikoki prestatuta egotea eskatzen du, gogor entrenatzea"\nEnduro modalitateko moto lasterketetan parte hartzen du Unai Beristainek (Azpeitia, 1996). 23 urtez azpikoen Euskal Herriko Txapelketa irabazi du aurten, eta joan zen asteburuan munduko enduro extrem lasterketa batean parte hartu zuen. Parte hartu bakarrik ez, 22. postuan sailkatu zen azpeitiarra. “Gustura” dago lortutakoarekin.\n'Errezeta artean' egitasmoa Zestoara, Zarautzera eta Oriora iritsiko da datozen bi asteetan\nBertan jaiotakoen eta kanpotik etorritakoen arteko elkar ezagutza eta loturak sortzea da Emausek eta Lakari kooperatibaren ekimenaren helburua. Herri bakoitzean sukaldaritzaren bueltako bina saio egingo dituzte. Parte hartu nahi dutenek aurrez eman behar dute izena.\nAdimen anitzei eta jostailu egokiak aukeratzeari buruzko hitzaldiak antolatu ditu Bizilorek\nIpar martxa ikastaroa egingo dute zapatuan Azpeitian\nEspainiako eta Euskadiko federazioek antolatuta, 09:00etatik 12:00etara izango da. Oinarrizko ikastaroa da, 30 euro ordaindu behar da, eta bastoiak antolatzaileek utziko dituzte, behar izanez gero.\nJon Maiak finalaurrekoen lehen itzuliko azken saioan abestuko du igandean\nDurangon izango da saioa, eta zumaiarrarekin izango dira oholtzan Aitor Mendiluze, Iñaki Apalategi, Miren Amuriza, Miren Artetxe eta Oihana Iguaran. 17:00etan hasiko da saioa Landako gunean. Saioan erabakiko da zein 18 bertsolari sailkatuko diren bigarren itzulira.\nGetariako hainbat herritarrek larunbatean kalera irteteko deia egin dute, Kataluniako "gertakari larriei" erantzuteko\nANCk eta Omnium Cultural-ek larunbatean kalera irteteko deia luzatu dute, eta Diadaren egunean egin bezala, Getariako kaleetara irteteko deialdia egin dute hainbat herritarrek; elkartasun keinu gisa. 18:30ean abiatuko da mobilizazioa, plazatik.\nHerriko ekipamenduen inguruko parte hartze prozesua abiatuko du Orioko Udalak\nHerriko ekipamenduen inguruko gogoeta egin nahi du Orioko Udalak herritarrekin batera. Parte hartze prozesua abiatuko dute, elkarteetako ordezkariekin eta herritarrekin gaia lantzeko.\nBalea Zuria poesia eta liburu argitaletxea jarri du martxan Felipe Juaristi idazle azkoitiarrak\nJuan Ramon Makusorekin, Pello Otxotekorekin eta Aritz Gorrotxategirekin batera sortu du argitaletxea. Balea Zuriak poesia eta saikera literario motzak argitaratuko ditu, eta poeta berriei lanak argitaratzeko aukera ematea ere badute helburuen artean.\nKataluniari babesa adierazteko bi mozio onartu ditu Azpeitiko Udalak\nEH Bilduk aurkeztutakoa aldeko hamabi botorekin eta bost abstentziorekin onartu zuten; Udal Gobernuko hamar kideek eta EAJren bi zinegotzik egin zuten alde, eta gainerako bost zinegotzi jeltzaleak abstenitu egin ziren. EAJk aurkeztutakoa, berriz, aho batez onartu zuten.


233/2021 DEKRETUA, azaroaren 9koa, honako baimen hauek ematen dituena: SPRI-Enpresen Garapenerako Euskal Agentziari baimena ematen zaio Parque Tecnológico - Teknologi Elkartegia SA sozietatearen kapital-zabalkuntzan parte hartzeko, eta Euskal Autonomia Erkidegoko Administrazio Orokorraren eta Instituzionalaren zuzeneko eta zeharkako titulartasuneko akzioen ordezkariei baimena ematen zaie sozietate horren estatutuen 2. artikulua aldatzeko onespena emateko. - Eusko Jaurlaritza - Euskadi.eus\n1. artikulua SPRI-Enpresen Garapenerako Euskal Agentziari baimena ematea Parque TecnológicoTeknologi Elkartegia SA sozietatearen kapital-zabalkuntzan parte hartzeko. Bi milioi berrehun eta berrogeita hamar mila (2.250.000) eurokoa izango da parte hartzea, hau da, zabalkuntzaren % 100. Eragiketa horren ostean, % 68,23koa izango da SPRI-Enpresen Garapenerako Euskal Agentziaren parte-hartzea.\n2. artikulua SPRI-Enpresen Garapenerako Euskal Agentziaren titularitatekoak diren akzioen ordezkariei baimena ematea kapital-zabalkuntzaren ondorioz Parque Tecnológico Teknologi Elkartegia SA sozietatearen estatutuen 2. artikulua aldatzeko onespena emateko. artikulu horren idazketan, sozietatearen kapitalaren zenbateko berria jasoko da.\nSPRI-Enpresen Garapenerako Euskal Agentziaren Administrazio Kontseiluak, 2021eko ekainaren 30ean egindako bilkuran, erabaki zuen Eusko Jaurlaritzari baimena eskatzea SPRI-Enpresen Garapenerako Euskal Agentziak Parque Tecnológico Teknologi Elkartegia SA sozietatearen kapital-zabalkuntzan parte hartzeko. Parte-hartze hori, guztira, 2.250.000 eurokoa izango litzateke, hau da, % 100ekoa. Eskaera hori, betiere, Euskal Autonomia Erkidegoko 2018ko aurrekontuak onartzen dituen abenduaren 22ko 5/2017 Legearen 13. xedapen gehigarriaren 5. paragrafoaren c) letraren babespean egin zen (hamahirugarren xedapen gehigarriaren bidez, SPRI-Enpresen Garapenerako Euskal Agentzia sortzen da, zuzenbide pribatuko ente publiko gisa). Eragiketa horren ostean, % 68,23koa izango da SPRI-Enpresen Garapenerako Euskal Agentziaren parte-hartzea.\nKapitala ordezkatzen duten baloreak eskuratzeko baimena ematen duen dekretuak, doako eskuraketa ez baldin bada behinik behin, nahitaez adieraziko du zein den sozietatearen xedea, bai eta Euskal Autonomia Erkidegoak sozietatean zuzenean nahiz zeharka izango duen partaidetzaren ehunekoa ere.\nParque Tecnológico Teknologi Elkartegia SA sozietatearen xedea da industria-ekimena eta -inbertsioa piztea eta sustatzea, industria-pabiloien multzo bat eraikiz eta azpiegiturak instalatuz eta higiezinen ekipamendua hornituz. Pabiloien ustiapena kudeatuko du, errentamenduz, jabetza transferituz edo beste molde batzuez ere; adibidez, prekarioan emanez. Lokalak eta zerbitzuak sustatu eta merkaturatuko ditu, eta bertan finkatu nahi duten enpresak gonbidatu eta hautatuko ditu: enpresa horiek teknologia aurreratuko jarduerak egingo dituzte, batez ere produktuei, prozesuei eta zerbitzuei aplikatutako elektronikaren eta informatikaren (hardware eta software) alorretan. Horrelako instalazioetan behar diren zerbitzuen kudeaketa iraunkorra eta ustiapena beteko ditu: testu-prozesua, telexa, ordenagailuz marraztea, datu-baseekiko konexioa, ordenagailuaren alokairua, bulegoetako makineria, batzar-aretoak, eta telefono bidezko arreta pertsonalizatua.\nKapital-zabalkuntza egin beharra dago, sozietateak baliabideak behar baititu lursailak erosteko eta Ezkerraldea-Meatzaldea eremua garatzeko behar diren jarduketei ekiteko.\nOndorioz, Ekonomiaren Garapen, Jasangarritasun eta Ingurumeneko sailburuak eta Ekonomia eta Ogasuneko sailburuak proposaturik, eta Gobernu Kontseiluak 2021eko azaroaren 9an egindako bilkuran proposamena aztertu eta onartu ondoren, honako hau\nVitoria-Gasteizen, 2021eko azaroaren 9an.


Bihar amaituko da NDR Orkestra Filarmonikoaren Kursaaleko kontzerturako autobusean lekua erreserbatzeko epea - Azkoitia - Maxixatzen.eus\nBihar amaituko da NDR Orkestra Filarmonikoaren Kursaaleko kontzerturako autobusean lekua erreserbatzeko epea\nMaxixatzen.eus 2019-11-06 10:00\nDatorren asteartean, azaroak 12an, izango da kontzertua, 20:00etan. Autobusa, berriz, 18:30ean irtengo da Eroski txikiaren aurreko geltokitik. Kontzerturako sarrerak Kursaalen webgunean erosten dituztenek, bihar arteko epea dute udalean autobuserako erreserba egiteko. Langabetuek eta 30 urtetik beherakoek sarrerak zein autobuserako tokia Azkoitiko Udalean erreserbatu beharko dituzte.\nHanburgoko NDR Orkestra Filarmonikoak datorren asteartean, hilak 12, Kursaalen emango du kontzertua, 20:00etan. Azkoititik Donostiara joan nahi dutenek doako autobus zerbitzua izango dute; Kursaal Eskura egitasmoaren barruan antolatu dute autobusa. Azkoititik 18:30ean irtengo da autobusa, Eroski txikiaren aurreko geltokitik.\nAutobus zerbitzua erabili nahi dutenek, Kursaal Eskuraren barruko kontzertuetarako prozedura jarraituz, kursaal.eus webgunean kontzerturako sarrerak erosi beharko dituzte lehenbizi. 55 euro balio du Hanburgoko orkestraren kontzerturako salgai jarri dituzten sarrera garestienak, eta 11 eurotan eros daiteke merkeena, aipatutako webgunean.\nSarrerak erositakoan, autobusean joan-etorria egin asmo dutenek erreserba egin behar dute bihar, osteguna baino lehen, udaleko 943 85 71 70 telefonora deituta edo kultu@azkoitia.eus helbide elektronikora idatzita. Langabetuek eta 30 urtetik beherakoek, berriz, autobuserako erreserbarekin batera egin dezakete sarreraren erreserba ere, 3 euroren truke. Gutxienez hamabost pertsonako talde bat ez bada osatzen, eskaintza bertan behera utziko dutela aurreratu du Azkoitiko Udalak.


Portada Noticias Latinoamérica Cuba Kubako Alderdi Komunistaren VI. Kongresua hasiko da gaur\nPresidenteak Kubako Batzar Nazionalean iragarri zuen, iragan abenduaren 18an, bi ordu luzeko diskurtso irmo batean, aldaketarako garaia zela: «Gure bidea zuzentzen ez badugu, agortu egingo zaigu amildegiaren ertzean zutik jarraitzeko denbora; itotzen ari gara, eta ito egingo ditugu belaunaldi osoen ahaleginak». Ordurako, baina, martxan zen, sozialismoa bazterrean utzi gabe, «lana berrantolatzea» aurreikusten zuen prozesua. Abuztuaren 1ean eman zuen horren berri, eta urriaren 4ean sartu zen indarrean lanpostu publikoak murriztea eta sektore pribatua sustatzea asmo duen dekretua —ekonomiaren %90 estatuaren eskuetan egon da—. Gobernuak 1.300.000 funtzionario kanporatu nahi ditu hiru urteko epean, sektore publikoan ari direnen %25a.\nGranma egunkariak irailaren 24ean argitaratu zituen baimenduta zeuden 178 lanbide berriak. Eta jada 180.000 baimen banatu ditu autonomo gisa jardun ahal izateko. Kuban beste 157.000 lagun ari ziren beren kabuz lan egiten. Eta ekimen honek uhartearen paisaia itxuraldatu du, askotariko ofizioak sortuz, tartean, etxe ataritan ezarritako paladares-ak —jatetxeak— edo kale kantoietan ari diren habanera eta dandi-ak.\nErreformei harrera ona egin diete herritarrek funtzionarioak kaleratzeko asmoak kezka eragin bazuen ere. Orain, berriz, zergen igoera da herritarren kezka; izan ere, azken asteotan gasolina, argia eta olioaren prezioak igo dira, eta batez besteko soldata 14 eurokoa da. Kubak, oinarrizko elikagaien otarrea bermatzeko, inportazioetara bideratutako aurrekontua %25 handituko du; 308 milioi dolar. Gobernuak 1.500 milioi dolar gastatzen ditu horretan urtean, herritarrek jasotzen duten jakien %80 inportatu behar baitu.\nRaul Castrok anaia gaixotzean hartu zuen lekukoa, 2006an, eta berehala ekin zien erreformei. Ekonomia ez zela eraginkorra argudiaturik herritarren iritziak jasotzeko ekimena jarri zuen abian; 2007ko uztailaren 26an hiru milioi lagunek hartu zuten parte eredu ekonomikoa erronka berrietara egokitzea asmo zuen eztabaidan. Haren ondorioz «agenda nazional» bat eratu zuen presidenteak, beraz, martxan diren erreformak eztabaida sozial hartatik eratorritakoak dira.\nEta kongresuaren atarian bide horretan sakondu nahi duela agerian utzi du Raul Castrok: «Aurretik dugun denbora laburra da, zeregina itzela, eta apaltasunik eza, banitate, eta sentimentalismo zantzurik gabe, pentsatzen dut herriaren aurrean dugun autoritate morala baliatu behar dugula norabidea ezarrita uzteko eta hainbat auzi inportante konponduta uzteko». PCC-ko kongresuan parte hartuko duten mila ordezkariek, beraz, erreforma horiek babestea espero da, izan ere, presidenteak «marrazten ari den eszenatoki berrira» egokitzeko eskatu die alderdiko ordezkariei.\nArlo politikoan, baina, ez da aurreikusten aldaketa nabarmenik, ez bada, zurrumurruek dioten moduan, alderdiaren batzar nagusia berritzeko erabakia hartzen. Ikusmina handia da zentzu horretan, izan ere, iraultzaren belaunaldi historikoa ordezkatzea ekarriko luke horrek. Raul Castroren presidente kargua formalizatuta gelditzea espero da ere, ezen «ideien soldadu soil» bat bezala joango dela bilkurara adierazi du Fidel Castrok. 2006an «zalantzarik gabe» boterea utzi zuenean, kargu guztiak utzi zituela berretsi du berriki, gobernuari, alderdiari eta armadari erreferentzia eginez.\nEta Granma-k Reflexiones atalaren edizio berezi bat plazaratu zuen atzo, gaur ospatuko den urtemuga gogoratzeko. Girongo Bataila izenburupean inbasio hartako pasarteen berri eman du komandanteak belaunaldi berriek «urte erabakigarri haien gertaerak» eskura izan ditzaten; euren aurrekoek «bizitza jarri baitzuten arriskuan iraultza bermatzeko». Castrok ez baitu ahaztu gaurko egun batez bizi izandakoa; CIAk kontratatutako mertzenarioak sartu baitziren 1961. urteko apirilaren 16an Playa Gironen, Bahia de Cochinosen. AEBek iraultza zapuzte aldera uhartea okupatzeko ahalegina izan zen. Garaipen hura, baina, «inperialismoaren aurreneko porrota» izan zen Castrorentzat. Habanako Iraultzaren Plazan desfile militar bat egingo dute horregatik, gaur, une historiko hori gogoratzeko, iraultzaren izaera sozialista aldarrikatu eta 50 urtera.


ZERBITZUAK - Hotel Agur Deneri • St Jean de Luz\nSaiatu gure zerbitzuak\nAgur Deneri hotelak zerbitzu zonbait eskaintzen dizkizu zure egonaldia Euskal itsasbazterrean era atseginean igaro dezazun. Gozatu gure gosariaz, lasaitu ostatuan edota gure eskaintza bereziak baliatu.\nEskualdeko janari mahaia\nGosaria Donibane Lohizuneko hondartzaren ikuspegi paregabea duen jangelan har dezakezu. Eguraldiak ahalbideratzen badu terrazan esertzen ahalko zara badia eta kaia hobeto zaintzeko.\nGosariko janari mahaian aurkitu dezakezu :\n• Donibane Lohizunen txigortutako kafea\n• Mokofin te sorta\n• Esnea, Jogurtak, Ardi Gasna eta Mamiak (garai onean)\n• Tokiko Sagar Jusa\n• Fruitu Fresko eta Idorrak\n• Hemengo Erreximenta aukera handia\n• Basquella (gure Nutella)\n• Etxeko Eztia\n• Ogi freskoa eta gurin kruasana\n• Tokiko Urdaiazpikoa\nGosaria egunero zerbitzatua da 8:00etatik 10:00etara, eta 15€ pertsonaka balio du.\nLasaitu hoteleko ostatuan\nZure ibilaldiaren ondoren edo eguna hondartzan igaro eta gero, goza ezazu momentutxo bat gure xokoan. Hartu baso bat eta prezia ezazu zure begi aitzinean duzun bista.\nOstatuan kafea eta tea zerbitzatzen dugu, baita xanpaina, sagardoa eta garagardoa ere.\nIbilaldiak mando gainean Larrungo kaskoan\nLarrun Alde Zalditokiak ibilaldiak eskaintzen ditu, zaldiz edo mandoz Larrungo kontrabandisten bidexketan. Une berezi eta zoragarriak biziko dituzu.\nLarruneraino igaitea: eguna 70 €/pertsona.\n2 orduko ibilaldia egunean edo ilunabarrean (40 €/lagun).\nZure ibilaldia segurtatu: 06 89 02 25 69 edo www.rando-equestre-larrunalde.com\nDuela 4 belaunaldiz pilotari familia izanik, pozik partekatuko genuke gure zaletasuna zurekin. Pilota bat, xistera bat edo beste berezitasunen materiala nola egina den ikusteko, bizia ezazu Pilotaren Museoa Senperen.\nUztailan eta Agorrilan:\nZesta Punta partidak Donibaneko Jai Alaian astearte eta ostegunero 21etan. Asteazkenean, Xistera Handi partidak herriko pilotalekuan 21:00etan.\nIniziazioa Zesta Puntan :\nLuzean edo Ona Pilota klubekin ikasi asteazkenean et ostiralean. Diplomatutako irakasle batekin ikasi, gazte edo heldu izanik. Materiala prestatua da eta kurtsoak babestua den pilotalekuan pasatzen dira.\nSegurtatzeko: Luzean 06 22 54 44 10 edo Ona Pilota (Patxi 06 26 76 66 88 & Jon 06 74 80 11 17)\nUne bat nor beretzat\nMasajeak ganbaran ( erreserba bat eginik): erlaxatzeko, dinamizatzeko, muskuluak lasaitzeko, tentsioak deslotzeko…\nMasajea bakoitzari moldatua da (ordu 1 – 70€)\nAbiatzea Ziburuko kaian. Itsasbazterreko arrantza (Urraburua / Berdela) eta itsas-zabalekoa (Atuna / Atuntxikia / Marrazoa / Legatza).\nSegurtatu: Obsession Tuna Fishing 06 16 17 98 82


LEA-ARTIBAIKO BAZTERRAK (mugakoak): Uraren bidea PR-BI 170 | Ruta Ea, País Vasco (España)- GPS track\nLEA-ARTIBAIKO BAZTERRAK (mugakoak): Uraren bidea PR-BI 170\nLEA-ARTIBAIKO BAZTERRAK (mugakoak): Erregearen bidea PR-BI 169 osotua (senderismo)\nIbilbide honetan (PR-BI 170) hasikerea eta, batez be, amaierea dira interes berezia daben gune bakarrak, gainontzekoa eukalipto artean ibilten dalako. Jakina, eukaliptoen artean bada be, oinez ibilteak berezko balioa dau, zalantza barik.\nHasieran, aparkalekutik urtean eta atoan, ibai ertzeko baso sarri eta ederrean igaroko gara, eta amaieran, ostera be, ibai ertzeko basoan, burdinolaren urtegitxua edo antzira naturala emoten dauena idoroko dogu, eta burdinola bera, oso bazter polita. Bien artean eukaliptoak, basa-bide zabalaren alboetan.\nBeharbada, gehiago merezi dau Erregearen bidea PR-BI 169 osotua (ikusi izen horretako ibilbidea, Olhabarria) eta PR-BI 170 hau batzea, PR-BI 169 laburra dan ezkero. PR-BI 169 amaitutakoan, osteratxua egingo genduke burdinolaraino, eta aurrera segiduko genuke harik eta porlanazko bideagaz bat egin arte. Eta, hondiño gogorik bada, udaletxe atzeko aparkalekutik PR-ari jarraitu eta beste osteratxu bat egingo genduke hasierako ibai ertzean zehar, harik eta eukaliptoakaz topo egin arte.\n- Goikoetxeako errekaren ertzeko basoa.\nOsorik ez dagoan arren, hondino elementu ugari geratzen dira, ikusgarriak, bisitea merezi dabenak.\n- Ea herria.\nHerri-guneak eta kaiaren inguruak osteratxua merezi dabe, txoko miresgarriak gorde ditu-eta, batez be zubien inguruan. Arrantzaleek eregitako etxeak desagertu badira ere, hondino badagoz batzuk ikusteko koduan. Ateburuen arabera, XVIII. mende erdialdekoak dira gehienak: Urrutia Etxea (1774), Abaitua Etxea, Etxeandi, Bedarona Etxea (1790). XIX. mendeko etxeak ugariagoak dira, hala nola Zabala Etxea (1807).\nEA ELIZATEA, HISTORIA APUR BAT\nHerri euskalduna izan da oraintsu arte. Azken aldian herrian ibili nazanean erdera nagusi izan da nire belarrietan, eta udaletxe aurreko tabernako andre gazteak “ogia” be ez dau ulertu, Gure Esku Dago kartela erdian jarrita. Seguruenik, beste herritak askok euskalduntasunari deutsoe, euskeraz bizi gura dabe, horixe badago-eta “bere esku”.\nBaserri esangura honegaz darabilt: landa-eremua, herritik kanpoko auzoa.\n- Ogellako itsas-rasa (Bedarona). Garrantzitsua Bizkaiko eremuan. Interes ekologiko handikoa, itsasoko fauna eta flora bizileku aparta. Garrantzitsua da Fucus chalonii itsasbedar (alga) endemikoa.\nIbai ertzeko basoa 1\nIbai ertzeko basoa 2\nUrtubiagako errotea eta burdinolea\nKaixo, zure lagunak ibilbide interesgarri hau topatu du LEA-ARTIBAIKO BAZTERRAK (mugakoak): Uraren bidea PR-BI 170 https://eu.wikiloc.com/ibilbide-senderismo/lea-artibaiko-bazterrak-mugakoak-uraren-bidea-pr-bi-170-41900741 Ondo izan, Wikiloc | Rutas del Mundo


Gutxinaka baina beti gehituz\nAzken urteotan Bilboko Errekalde auzoa oso ezaguna egin da hainbat arrazoiengatik; horien artean Kukutza Gaztetxe enblematikoa han zegoelako eta Euskal Herriko hainbat eta hainbat musika lehiaketa irabazi dituen taldea, hauxe, bertakoa delako. Enkorek disko txikiak kaleratu izan ditu orain arte, portzioka erakutsi dizkigu emaitzak; eta orain bai, disko luzea atera du bere ibilbideko eta gaur egungo kantuen bilduma osatuz. Hardcore melodikoa edo punk-popa, hau da, abiadura, indarra (gaztetasuna) eta melodia borobilak oso presente daude, baina post-hardcorearen intentsitatea, U2 edo Ken 7ren pop-rocka eta doinu dantzagarriagoak zein metalaren arrastoa ere aurki daitezke. Eta horien artean Aitor Uriartek (zeinek bestela?) apaindutako balada ederra. Diseinua, soila eta oso dotorea.\n"Hobe hil, beti gazte ez izan baino"\nBroadway gauaren paradisua bada, zeren paradisua da Euskal Herria?\nKresal usain gozoarena baliteke, ondo jatearena, herritar jatorrena, mendi ederrena? Egunez politagoa da gure herria.\nOrain arteko lanak autoekoiztu dituzue. Hauxe, aldiz, diskoetxearekin atera da.\nAurreko lanak EPak izan dira, “Faktore Komunak”, berriz, luzea da. Lehenengo pausoak guk kontrolatzeko autoekoiztu genituen lan laburrak, gure ibilbidearen jabe izateko. Baina jabetu ginen iaz izandako oihartzunaz bakarrik ezin genuela aurrera egin.\n“Zure ahotik ihesi doazen garrasien jabea nauzu”. Bazen ordua Gatibuz gain, beste batzuek ere kantetan poesia erotikoa idazteko.\nOso Gatibu zaleak gara! Eta baliteke oharkabean pentsatzen genuena baino gehiago eragin izana gugan. Gure bizitzako momentu jakin batean idatzitako letra da, sentimendu handiz egina. Ez dugu aldez aurretik pentsatzen zertaz idatziko dugun.\n“Bizi bizitza... ez begiratu atzera”. Gaurkotasun handiko hitzak.\nBai, krisi puta hau guztion etxeetara heldu da eta Enkorek inoiz baino gertuago bizi izan du azken boladan. Negar eginez, deprimituz, galdu dugunaz ohartuz ez gara zulotik irtengo.\nZer lortuko zenukete “beti gazte” izanda?\nDaukagun bizitzeko gogoa betiko mantendu. Hil arte, egunero jaikitzeko gogoa izan nahi dugu, maite dugunagatik borrokatzeko indarraz. Hobe hil beti gazte ez izan baino!\nHainbat lehiaketa irabazi eta taldea zabaltzeko sare sozial dezente erabiltzen dituzue. Zerk eman du taldea ezagutzera?\nLehiaketek ate asko zabaldu dizkigute. Gaur egun sare sozialak ezinbestekoak dira jarraitzaileekin kontaktuan egoteko. Kontzertuetara joaten direnei faborea bueltan emateko bada ere.\nZeintzuk dira taldekideon “faktore komunak”?\nAdiskidetasuna, gaztetasuna, musikarekiko obsesioa, aurrera egin nahia, indarra, m.k.t., Z.K.H., Zer Garen? Enkore, Errekaldetik.


W3C erakundeko WAI lantaldeak taxututako 'Web Content Accessibility Guidelines 1.0' (Web Edukirako Erabilerraztasun Jarraibideak 1.0) agiriaren arabera diseinatu eta berrikusi dira medicusmundiren webguneko orriak.\nJarraibide horien helburua da herritar guztiei erraztea Internetetik eskaintzen den informazioa erabil dezaten. Hauek dira hartu diren neurri nagusiak:\nEduki eta egiturarako erabilitako lengoaia XHTML 1.0 Transitional da, eta elementuak antolatzeko eta era grafikoan aurkezteko, kaskadako estilo-orriak (CSS) erabili dira. Orri guztiak XHTML 1.0 Transitional eta CSS 2.0 gisa egiaztatu dira.\nIrudi guztiek deskribapen laburra dute, alt atributuaren bidez.\nEsteka guztiek deskribapena dute, title atributuaren bidez.\nErabilitako letra-tipoek neurri erlatiboa dute; horri esker, erabiltzaileak haien tamaina kontrola dezake, erabiltzen ari den arakatzailetik.\nAtaletan bizkor eta zuzenean sartzea errazten dute. Hona hemen webgune honetan erabilgarri dauden laster-tekla nagusiak:\nS: Nabigazioa saltatu eta zuzenean edukietara jo\n0: Gunearen mapara joan\n1: Harremanetarako atalera joan\n2: Orri nagusira joan\n3: Erabilerraztasun-atalera joan\nLaster-teklak aktibatzeko era aldatu egiten da arakatzaile batetik bestera. Hauek dira ohikoenak:\nInternet Explorer: ALT + letra + SARTU\nOpera: MAIUS + IHES + letra\nWebguneak nabigazio koherentea ematen du, orri guztietan egitura berari eutsita. Hona hemen egitura horren osagaiak:\nGoiburua: webguneko atal orokorretarako estekak dauzkana: Harremana, Gunearen mapa, Bilatzailea eta Euskarazko bertsioa.\nNabigazio-menu nagusia, ezkerraldean: atal nagusi bakoitzeko azpiataletarako estekak dauzka. Menua gezitxoak sakatuz zabal daiteke.\nErdiko eremua: webgunearen berezko edukiak erakusten ditu.\nBehealdeko zerrendak Informazioaren Gizarteko eta Merkataritza Elektronikoko Zerbitzuei buruzko Legearekin lotutako atalak dauzka: Pribatutasun-politika, Lege-oharra, Erabilerraztasuna, Copyrighta\nWebgune honek geruzak eta kaskadako estilo-orriak (CSS) erabiltzen ditu orrien bistaratzea diseinatzeko. Horrela, edukia aurkezpenetik bereizita dago, eta arakatzailean estilo-orriak deskargatzea desgaituta nabiga dezakete informazioan hala nahi duten erabiltzaileek.\nwww.medicusmundi.es webgunea TAW eta W3C Markup Validation Service (W3C erakundearen Egiaztatze-zerbitzua) tresnekin egiaztatu da.\nLorturiko erabilerraztasun-maila A bikoitza (AA) da.\nWebgune honek hurrengoak betetzen ditu:\n3WC erakundeak 1.0 bertsioko XHTML lengoaiarako ezarritako zehaztapenekin bat etortzea.\n3WC erakundeak CSS 2.0 estilo-orrietarako zehazturiko sintaxiarekin bat etortzea.\n1.0 bertsioko Web Edukirako Erabilerraztasun Jarraibideekin bat etortzea, A Bikoitza mailarekin, WAI lantaldearen arabera.\nErabiltzaileren batek nabigatzean edukiak atzitzeari loturiko arazoren bat aurkitzen badu, edo WAI lantaldearen jarraibideak egiaztatzeko punturen bat betetzen ez dela ikusten badu, mesedez, jakinaraz dezala ahalik eta lasterrena posta elektroniko helbide honetan: prensa@medicusmundi.es.


ikasbil.eus: Docutec: Tomatea\nDietetikan adituen artikulua. Tomatearen ezaugarriak azaltzen dituzte elikadura aldetik aztertuta.\nANE MIREN URANGA & ARANTZA LORENZO, Dietetikan diplomatuak\nEntsaladetan eta saltsetan ohikoa bihurtu den barazki hau, Mexikotik Iberiar Penintsulara XVI. mendean iritsi zen. Hala ere, gure mahaietan bidea irekitzea ondotxo kostatu zitzaion, XVIII. mendera arte ez baitzen kontsumorako onartua izan.\nKolore biziko fruitu honen osagai nagusia ura denez, energia-kopuru txikia du: 100 g-ko 17 kilokaloria, karbohidratoetatik ateratzen direnak.\nTomatearen ezaugarrietan balio antioxidatzailea duten bitaminak egotea da nabarmenetarikoa: C eta E bitaminak, eta karotenoak besteak beste. 100 gramo tomatetan, 17 miligramo C bitamina, 1,2 miligramo E bitamina, eta 1.715 mikrogramo karoteno biltzen dira. Bitamina horiek, batetik, ehunen birsorkuntza errazten dute; bestetik, erradikal askeak eta LDL-kolesterola garraiatzen duten lipoproteinen oxidazioa galarazten dute. Horri esker, tomateak hainbat kardiopatia eta minbizi-motatatik babesten du.\nTomateak —edozein eratara hartuta— burdina (0,5 miligramo 100 gramoko) eta potasioa (250 miligramo 100 gramoko) ematen ditu, entsaladan zuntza ere bai.\nSukaldaritzaren ikuspegitik aztertuz gero, tomateak aukera ugari ditu, gordinik, zukuan, edo saltsa bihurtuta har baitaiteke. Zalantzarik gabe, tomatearen ezaugarri guztiak dastatzeko aukerarik onena entsaladan jatea da, batez ere urteko sasoi honetan —udan— eguzkiaren eraginari esker bitamina-kopuru handiagoa izaten duelako. Tomatea saltsa bihurtuta ere, plater askotan ikusten da; baina beroaren eragina jasan behar izan duenez, tomate-saltsak ez du C bitaminarik izaten. Hala eta guztiz ere, saltsa gogoko izanez gero, etxean olioarekin eta tipula-apur batekin egiten dena erositakoa baino hobea izaten da. Potoetan edo tetra-briketan saltzen denak, oro har, koipe eta gatz asko izaten du.\nOsasunari begira, tomatea ona da edonorentzat, eta zaila da kontsumorako kopuru jakin bat zehaztea, ez dago mugarik. Salbuespen bat, digestio-arazoak dituztenek —gastritisa, hiatuko hernia, hestegorriko hantura..— tomatearekin kontuz ibili beharra dute, azido ugari duelako. Gainerako gaixotasunetarako ez du kontraindikaziorik, erreumaren kasua barne.\nTomtato edo Tomtata landare berria, erdi patata erdi tomate\nUranga , Ane Miren\nLorenzo , Arantza


Armairutik ateratzearen garrantzia – Euskal Herriko Gay-Les Askapen Mugimendua\nYou are here: Home1 / Euskal Herria2 / Gipuzkoa3 / Armairutik ateratzearen garrantzia\nArmairutik ateratzearen garrantzia\n19 May, 2016 /in Euskal Herria, Gipuzkoa, Homosexualitatea, Kultura /by Editorea\nLiteraturian estreinatuko diren bi emanaldietako bat da Metrokoadroka konpainiaren ‘Mr. Señora’ teatro errezital dramatizatua. Oier Guillanek idatzi du, eta konpainiako aktoreekin batera moldatu dute.\nGuillanek Mr. Señora eta beste ileorde batzuk obra aurkeztu zuen aurreko astean, Donostian. JON URBE/ ARGAZKI PRESS\nGaur, armairutik ateratzearen aldeko aldarria egitera nator, armairugabetzearen arriskuaz ohartaraztera, eta desarmairugabetzearen alde egitera». Hitz horiekin aurkezten du bere burua Mr. Señorak, Oier Guillanek sortutako pertsonaiak. Bakarrizketa batetik abiatutako teatro errezital dramatizatua da Mr. Señora, eta Metrokoadroka konpainiak Literaturian estreinatuko du larunbatean 17:00etan, Zarauzko (Gipuzkoa) Modelo aretoan.\nGuillanek aurreko astean argitaratutako Mr. Señora eta beste ileorde batzuk liburuan oinarritutako emanaldia osatu dute Metrokoadroka konpainiako lagunek. Hala, bakarrizketa lau ahotsetan banatuta dago, eta hainbat elementu performatiborekin osatu dute ikuskizuna. Bakarrizketari buelta bat eman diote, Guillanen esanetan: «Autorea, hau da, ni neu, boikoteatu dugu errezitala sortzeko. Nik idatzitako testua oinarria bada ere, Metrokoadrokako gainontzeko aktoreekin batera eraldatu dugu istorioa, hasierako probokaziotik abiatuz baina nire lana sakratu bihurtu gabe». Idoia Beratarbide arduratu da estetikaz, kartelaz eta jantziez; oholtza gainean, berriz, Ainhoa Alberdi, Amaia Corral eta Joseba Roldan ariko dira, Guillanekin batera.\nMr. Señora publikoari arituko zaio, begiratuak sentitzen diren gorputzei buruzko gogoeta eginez; hainbat galdera airera botako ditu: «Zein neurritan naiz besteek ikusten dutena? Existitzen al naiz besteen begiradarik gabe? Nortzuk zarete zuek, begiratzen dizuedanean? Nik, gaur, nire armairua topatu dut: antzokia». Umorea eta probokazioa dira lanaren abiapuntuak, eta ikusleen jarrera aktiboa lortu nahiko dute. «Beharbada, jendeak ez du hala ikusiko, baina guk ulertzen dugu umorean duela oinarria antzezlan baten sormen lanak. Umoretik abiatuta, eraginkorragoa izan ohi da ikusleengana iristea. Gainera, emanaldiak zentzu performatiboa duenez, zuzenean publikoari hitz egiten diogu, ikuskizun probokatzaileagoa sortuz. Publikoaren esku dago guk bidalitako mezua hartzeko modua; eroso senti daitezke ala ez, baina haien begirada ezinbestekoa da sormen lana erabat osatzeko».\nArmairutik ateratzen den jendearentzako maitasun adierazpen moduan deskribatu du Guillanek Mr. Señora. Iluntasunean hasten da errezitala, armairuan sartuta egoteak dakarren sentipena adieraziz: «Mr. Señora armairu barrutik hasten da hizketan, eta, horretarako argiztapenarekin jokatu dugu; hala, pertsonaia iluntasunetik argira mugitzen da, argitasun hori bonbilla zahar bat bada ere». Armairutik ateratzen direnak behatuak sentitzen dira, baina horrek ez du zertan txarra izan, idazlearen esanetan: «Begiratuak sentitzen diren gorputzei buruzko errezitala da; pertsonaia armairutik ateratzen denean, besteen begirada jasotzen du. Alde horretatik, esker onekoa sentitzen naiz armairutik atera direnekin, beren izaera eta nortasuna jendaurrean aurkezteko beldurrik ez dutelako. Errealitatea beste betaurreko batzuekin ikusteko aukera eskaini digute».\nErrezitala armairutik ateratzeko ekintzatik harago doa, eta belaunaldi baten sustrai kulturalei erreparatzen die. «Feminismoa edota LGTB mugimenduaren historia errotuta dago gure belaunaldian, txikitatik edan dugu feminismotik eta sexu askapenaren aldarritik. Gutako askok gertutik sentitu dugu armairutik ateratzeak dakarrena, eta sentipen hori baliagarria da egunerokotasuneko gainontzeko egoeretan ere».\nLiteraturian ikuskizuna estreinatzea plazera da Guillanentzat: «Halako sormen lanak aurkezteko zirkuituak ez dira oso ugariak, eta, guretzat, oso garrantzitsua da Literaturian izatea, gure lanean interesa duen publikoarekin egoteko aukera eskaintzen digulako». Larruarekin lotura badu Guillanen obrak; aurreko astean plazaratutako liburua zazpi antzezlanekin osatu du, eta bertan gorputz matxuratuak dituzten pertsonaien istorioak bildu ditu.\nhttps://ehgam.eus/wp-content/uploads/2020/05/logo-275.png 0 0 Editorea https://ehgam.eus/wp-content/uploads/2020/05/logo-275.png Editorea2016-05-19 08:54:372016-05-19 08:54:37Armairutik ateratzearen garrantzia


Egitaraua – 2 orrialdea – KRESALA Zinekluba\nUztailak 20 – 20 de Julio Upstream Colour (Shane Carruth, 2013)\nUztailak 20ean, Udako Zine Ziklaori amaiera eman beharko diogu. Baina, amaiera borobila izango dugu: hiru gonbidatu bikain, beste mahai-inguru interesgarri bat, ikusi beharreko filma eta noski, gure…… Read more “Uztailak 20 – 20 de Julio Upstream Colour (Shane Carruth, 2013)”\n14 uztaila, 2020 15 uztaila, 2020 by KRESALA zinekluba\nUztailak 13 – 13 de Julio Sex, Lies and Videotape (Steven Soderbergh, 1989)\nUdako Zine Zikloarekin jarraituz, bigarren saiora iritsiko gara. Uztailak 13ean, 1989ko SEX, LIES AND VIDEOTAPE filma ikusteko aukera izango dugu. Baita ere, mahai-inguru edukiko dugu, gonbidatu eta…… Read more “Uztailak 13 – 13 de Julio Sex, Lies and Videotape (Steven Soderbergh, 1989)”\n7 uztaila, 2020 6 uztaila, 2020 by KRESALA zinekluba\nUdako Zine Zikloaren lehendabiziko saio honetan, Charles Chaplin-en A KING IN NEW YORK filma ikusiko dugu. Saio hau borobila izateko, mahai-inguru interesgarri bat edukiko dugu. Mahai horretan,…… Read more “Uztailak 6 – 6 de Julio A King in New York (Charles Chaplin, 1957)”\nHilabetea aurrera doa eta baita ere, gure martxoko programazioa. Hurrengo saioan (martxoak 16ean), gurekin izango da María José Noain (antropologa eta arkeologa), Gael García Bernal protagonista duen…… Read more “Martxoak 16 – 16 de Marzo Museo (Alonso Ruizpalacios, 2018)”\nMartxoak 9an, Lou Jeunet zuzendariaren CURIOSA filma ikusteko aukera izango dugu. Argazkilaritza, amodioz,… osaturiko film hau, Frantziatik zuzenean dator Truebako pantalla handira. El 9 de Marzo, tendremos…… Read more “Martxoak 9 – 9 de Marzo Curiosa (Lou Jeunet, 2019)”\n3 martxoa, 2020 by KRESALA zinekluba\nMartxoak 6 – 6 de Marzo Ama Lur (Nestor Basterretxea, Fernando Larruquert 1968)\nMartxoak 6ean, saio berezi bat dugu. San Telmo Museoa eta Kresala Zineklubarekin batera, AMA LUR filma ikusteko aukera izango dugu. Saioa, San Telmo Museoan izango da, arratsaldeko…… Read more “Martxoak 6 – 6 de Marzo Ama Lur (Nestor Basterretxea, Fernando Larruquert 1968)”\n2 martxoa, 2020 by KRESALA zinekluba\nMartxoak 2 – 2 de Marzo El Intendente Sansho (Kenji Mizoguchi, 1954)\nAstelehenean, Kenji Mizoguchiren atzera begirakoaren beste saio bat edukiko dugu. Filmaren aurkezpenean, gurekin izango da Diana Santamaria, Capricci Cine-ko ordezkaria. El lunes, tendremos una nueva sesión de…… Read more “Martxoak 2 – 2 de Marzo El Intendente Sansho (Kenji Mizoguchi, 1954)”\n25 otsaila, 2020 25 otsaila, 2020 by KRESALA zinekluba\nOtsailak 24 – 24 de Febrero El hotel a orillas del río (Hong Sang-soo, 2018)\nOtsailak 24ean, hilabeteko azken saioa edukiko dugu. Amaiera borobila izateko, zuri-beltzean den EL HOTEL A ORILLAS DEL RÍO filma ikusiko dugu. Aurkezpenea, Zigor Etxebeste hurbilduko da. La…… Read more “Otsailak 24 – 24 de Febrero El hotel a orillas del río (Hong Sang-soo, 2018)”\n18 otsaila, 2020 by KRESALA zinekluba\nOtsailak 17 – 17 de Febrero Sin Techo (Xesc Cabot, Pep Garrido, 2019)\nAstelehena 17an, saio berri bat daukagu. Kasu honetan, Juan, Bartzelonako etxegabe bat, gertutik ezagutzeko aukera izango dugu. Filma aurkezteko, gurekin izango dira: Xesc Cabot (zuzendaria), Pep Garrido…… Read more “Otsailak 17 – 17 de Febrero Sin Techo (Xesc Cabot, Pep Garrido, 2019)”\n11 otsaila, 2020 11 otsaila, 2020 by KRESALA zinekluba\nAstelehena 10an, saio bikoitza izango dugu. XULIA kortoa eta LES PERSEIDES filma ikusteko aukera izango dugu. Aurkezpenera, Lur Olaizola (XULIA) eta Alberto Dexeus (LES PERSEIDES) zuzendariak etorriko…… Read more “Otsailak 10 – 10 de Febrero Xulia (Lur Olaizola, 2019) + Les Perseides (Alberto Dexeus, Ànnia Gabarró, 2019)”\nHurrengo saioan, gurekin izango dira Armand Rovira eta Saida Benzal, bere filma LETTERS TO PAUL MORRISSEY aurkezteko. 16mm-tan grabatutako harribitxi hau gozatzeko aukera izango dugu astelehena 3an.…… Read more “Otsailak 3 – 3 de Febrero Letters to Paul Morrissey (Armand Rovira, 2018)”\nKenji Mizoguchi maisuaren beste film bat edukiko dugu ikusgai. Kasu honetan, XVII.mendeko Kabuki antzezlan batean oinarrituta dago. Aukera, polita antzezlan hauek zertxobait gehiago ezagutzeko eta Mizoguchiren beste…… Read more “Urtarrilak 27 – 27 de Enero Los amantes crucificados (Kenji Mizoguchi, 1954 )”\nUrteko azken saioa. Irlandiatik datorren THE BREADWINNER filmaz gozatu ahalko dugu, lehenengo aldiz euskarazko azpitituluekin. Ez galdu aukera, Nora Twomey zuzendariaren animaziozko film hau ikusteko aukera. Ultima…… Read more “Abenduak 30 – 30 de Diciembre The Breadwinner (Nora Twoney, 2017)”\nAbenduak 23ko saioan, Kubo-Kutxa aretoarekin elkarlanean antolatuta dago. 18:00tan, Daniel Canogar artistaren “Oroitzapen Likidoak” erakusketaren bisita gidatua egongo da Iñaki Ortiz-en eskutik. Ondoren, Trueban 19:30tan, CREATIVE CONTROL…… Read more “Abenduak 23 -23 de diciembre Creative Control (Benjamin Dickinson, 2015)”\nAbenduak 9 – 9 de diciembre Fourteen (Dan Sallit, 2019)\nProgramazioa auurera egingo dugu eta ikusgai edukiko dugun hurrengo filma, Dan Sallit zuzendariaren FOURTEEN izango da. Aurkeztera eta ondorengo solasaldira, Tabakalerako ikusentzunezko programaren koordinatzailea, Lur Olaizola hurbilduko…… Read more “Abenduak 9 – 9 de diciembre Fourteen (Dan Sallit, 2019)”\n3 abendua, 2019 3 abendua, 2019 by KRESALA zinekluba


Hondakinen gaineko ikastaroa, gizarteratze prozesuan diren langabeendako - Arrasate - Goiena.eus\nHondakinen gaineko ikastaroa, gizarteratze prozesuan diren langabeendako\nUbane Madera 2013-09-23 15:40\nIkasleak hondakinen trataeraren inguruko eginkizun ezberdinetarako prestatuko dituzte, laneragarri izan daitezen epe motzera. Ikastaroa presentziazkoa izango da, guztira 80 ordu iraungo du eta 27 eskola-egunetan garatuko da, egunean hiru orduz (15:30etik 18:30etara). Doako ikastaroa da eta urriaren 11ra arte dago izena emateko epea, Arrasateko Biztanleen Arretarako Zerbitzuan (BAZ). Ekocenter izeneko proiektuarekin lotura zuzena dauka ekimenak.\nBerez lan munduan txertatzeko zailtasunak dituzten pertsonak lagundu gura dituzte ikastaro horren bitartez, zailtasun horiek gainditu eta etorkizun hurbilean lanerako gertu izan daitezen. Hala, jasoko duten formazioaren helburua zera da: hondakinen bilketan eta kudeaketaren eremuan ikasketak izateko aukera ematea, batez ere etxeko tamaina handiko hondakinen inguruan.\nHain zuzen ere, Ikasleak hondakin zatiki desberdinak izaeraren arabera eta jatorriaren arabera identifikatzen trebatuko dira. Ezagutuko dute herriko hondakinen kudeaketaren ezaugarriak, eta beste. Era berean, segurtasun eta lan osasunaren ikuspuntutik, hondakinen kudeaketa egokia egiteko beharrezkoak diren alderdiak ere landuko dituzte.\nIkastaro honen ostean lan-poltsa espezifikoa sortuko dute, Emaus Gizarte Fundazioa Taldeak gaur egun garatzen dituen eta Ekocenter berriaren irekierarekin garatuko dituen ekintzetarako erabiliko dena.\nNafarroa etorbidean izango dira eskolak, 12 lagunendako lekua duen gela batean. Eskola-emaileak, berriz, Emauseko lantalde teknikoko kideak izango dira.\nHonako baldintzak bete behar dira ikastaroan parte hartu ahal izateko:\nArrasaten erroldatuta egotea\nGizarteratzeko Hitzarmen bat sinatzeko baldintzak betetzea (Udal Gizarte Zerbitzuek identifikatutako bezeroak edo Diru-sarrerak Bermatzeko Errenta (DBE) hartzaileak).\nLan-baimena edukitzea (etorkinen kasuan).\nGeroz eta emaitza hobeak\nAntolatzaileek azpimarratu dute Arrasateko Udalak eta Emaus Fundazioak aspaldian dihardutela elkarlanean; Nafarroa Etorbideko gizarteratze tailerrarekin eta dendarekin geroz eta emaitza hobeak lortzen ari direla, bai sozialki, bai ingurumenaren ikuspegitik ere.\nGaineratu dutenez, berrerabilpena bultzatzeko, gizarteratze prozesuak indartzeko eta, zentzu horretan, lanpostuak sortzeko baliabide garrantzitsu bat delako egin du Udal Gobernuak Ekocenterra Arrasaten ezartzeko apustua. Gipuzkoako Foru Aldundiak ere, arrazoi berdinengatik aitortu dizkio Emausi 440.000 euro proiektu honetarako. Aldundiko Ingurumen sailetik bideratu da, batez ere berrerabilpenaren gaiak interesatuta eta 2013ko aurrekontuen kontura.\nEra berean, Arrasateko Udalak azaldu du pabilioi industrial bat bideratu duela proiektu horretara (ASAM). Esandakoaren arabera, Polmetasa Garagartzara joan zenetik Udalak erabili du bere beharretarako eta hainbat enpresa egon izan dira lokalarekin interesatuta, baina Udalak Ekocenterrari eman dio lehentasuna.\nIrabazi asmo bakoak\nHelarazitako informazioaren arabera, pabiloi industrialaren zati bana alokatu zaie Emaus Fundazioari (2.610 m2\nbehe solairuan eta 1.242 goikoan) eta Gureak Taldeari, arrazoi bategatik: biak irabazi asmorik gabeko proiektuak direlako eta aurreikusten da herriari ekarpen garrantzitsua egingo diotela sozialki, ekonomikoki eta ingurumenari dagokionez. Arrasateko Udalak alokairu sinbolikoaren formula erabili da espazioaren lagapena gauzatzeko.\nIkastaroaren gaineko informazio gehiago beharrez gero, bi bide daude: 943 252070 telefono zenbakira deitu (Udaleko Enplegu Saila) edo enplegu@arrasate-mondragon.net helbide elektronikora idatzi.


Familiek konfiantza osoa dute akademietan - Diario de Noticias de Alava\nEuskara, ingelesa eta laguntzarako hainbat akademiak konfinamenduaren hilabeteak nola igaro duten kontatu dute klaseekin hasteko\neunate f. domínguez 29.08.2020 | 01:11\nLerro hauekin batera doazen irudietan, egunkari honek hitz egin dituen lau akademiak. Argazkiak: Josu Chavarri\nGASTEIZ – Gasteizko akademiek dena prest dute oporren ostean berriro irekitzeko eta ikasleei irakasten jarraitzeko. Eta ikasle asko ikasgeletara itzultzeko prest daudela bermatu dute. Hala baieztatu diote DIARIO DE NOTICIAS DE ALAVA egunkari honi kontsultatutako hainbat akademiak.\nKonfinamenduak iraun zuen hilabeteetan, akademiek lokalaren pertsiana jaitsi behar izan zuten, baina horietako askok euren klaseak telematikoki eskainiz bizirautea lortu zuten. Zentzu horretan, akademiek aitortzen dute klase presentzialak beti direla aukerarik onena, baina Gasteiz prest dagoela, denbora jakin baterako behintzat, modu birtualean funtzionatzeko. Horixe da Helen Doron-Vitoria haurrentzako ingeles akademiaren kasua. Aliciak azaldu duenez, ikastetxeak itxi ostean bere akademia ixtea erabaki zuen, koronabirusa hirian zabaltzea saihesteko. Eta, hain zuzen ere, handik astebetera, bere ikasle guztiei eskaini zien arreta eta irakaskuntza, baina modu birtualean. "Gure akademiatik erantzun azkarra izan genuen eta urtebetetik aurrerako talde guztiei online eskolak eskaini genizkien. Gurasoei oso ideia egokia iruditu zitzaien, oso pozik egon ziren gure erabakiarekin", azaldu eta gaineratu du: "Guk orain ikastetxeak berriro irekitzearekin batera, eskolak aurrez aurre eskainiko ditugu, baina gela bat edo ikastetxea bera ixtera behartzen bagaituzte, eskolekin eta irakaskuntzarekin jarraituko dugu, beste ikaskuntza-metodo batekin bada ere". Hala ere, irakaskuntza presentzialaren alde egin du, nahiz eta haurren artean urruntasuna egon. Gainera, akademia honek protokolo zehatz bat prestatu du, birusari ahal den neurrian hesi bat jartzeko. Adibidez, haurrak akademian sartu eta irteteko ordutegi batzuk ezarri dituzte, hala, gela desberdinetako haurrek ez dute elkartu beharrik ez ate nagusian ez korridoreetan, gela hidroalkoholikoak ere jarri dituzte ikasle guztien eskura eta egunero garbiketa zorrotza egiten dute, hau da, Aliciaren esanetan "ahal diren prebentzio-neurri guztiak jartzen ari gara haur guztien alde". "Nik ere seme-alabak ditut, eta badakit zein garrantzitsua den zure semea neurriak betetzen direla bermatzen duen leku batera bidaltzea", aitortu du. "Martxoan aurrera egiteko eta akademia ez ixteko gai izan baginen, orain ere egin ahal izango dugu", dio.Izan ere, bere akademian plaza gutxi geratzen dira libre jada.\nArgia Akademiatik Elenak ere kontatzen du bere akademian etxetik ikasten jarraitzeko aukera hori eskaini zutela eta, oro har, ondo onartu zutela ikasleek. Zentru horrek eskola-laguntza eskaintzen die adingabeei, laguntza behar duten gai guztietan. Zehazki, lehen hezkuntzako gazteei irakasten diete, sei edo zazpi urtetik hasi eta batxilergoa amaitu arte. "Eskolak online egin genituen, ez nuen akademia itxi, egoerara moldatu baizik", aitortu du Elenak. Ildo horretan, ikastetxeak itxi zituzten arren, ikasleek egindako ahalegin eta lan guztia defendatu du, "ikasleek lan asko egin behar izan zutela" onartuz. "Ikastaroen arabera, horietako askori lan-karga handitu egin zitzaien".\nHorregatik, ikasleek beren ikasketak indartzen jarraitu zuten konfinamenduan. "Horietako askori segurtasuna ematen zien eskolako irakasleez gain laguntza eman ziezaiekeen pertsona bat zutela jakiteak. Irakasleek lan handia egin zuten, batez ere ikasleek titulu bat lortzeko ikasten zuten ikastaro horietan, baina hala ere ondo etorri zitzaien eskolatik kanpo laguntza izatea".\nHala ere, ikusteke dago ea ikasle horietako gehienak, ikastetxeak berriz ireki ondoren, berriro joaten diren eskolen laguntzara, ikastetxeetan berragerraldirik gertatuz gero: "Ikastetxeek laster ixten badute, segurtasun falta sor lezake zenbait gurasorengan. Baina uste dut beste guraso askok ere nahi izango luketela seme-alabei laguntzea akademian apuntatuz, nahiz eta online bidez egin". Oraingoz, aste hauetan irekita egon den akademi honek klaseak prestatzen hasi da, buru-belarri segurtasun protokolo berezi bat sortuz. Adibidez, ikasgeletan bi edo hiru ikasle bakarrik egon daitezke, gaur egungo osasun-krisia dela eta. "Horrek lasaitasuna ematen die gurasoei", aitortu du. "Zorionez, eta nahiz eta egoera zaila izan, martxoan ere izan zen bezala, aurrera jarraitu ahal izan dugu online eskolak eskainiz. Eta orain ez dakigu zer gertatuko den koronabirusaren bilakaerarekin eta ikastetxearekin, baina guk ahalegin bera egiten jarraituko dugu ikasleei laguntzen jarraitzeko. Online eskolak berriro eskaini behar baditugu, arazorik gabe egingo dugu", aitortu du.\nAEK-k Helduentzat eta txikiagoentzat, euskaltegiak ere normaltasunera itzultzen saiatzen ari dira. "Urtero 50.000 pertsona inguru ari dira euskara ikasten, bai Euskal Herriko euskaltegietan eta baita munduko hainbat lekutan ere. Ikusten dugu euskaltegira itzultzeko ilusio handia dagoela, uda aurretik sumatu genuen ikasgeletara itzuli ziren ikasleen aldetik, baita ikasturte berriko aurrematrikulaldian ere. Irailean ere, Gasteizen bertan, ikastaro gehiago daude AEK-ko euskaltegietan, aurreko urteekin alderatua", adierazi eta erantsi du Alizia Iribarren AEKren koordinatzaile nagusiak. "Gainera, aurtengo matrikulazio kanpainan azpimarratuko dugun bezala, jendeak badaki AEK-ko irakasleen esperientzia eta gogoa baduela ikasprozesuan aurrera egiteko. Egiten ditugun inkestetan gehien baloratzen den alderdia da. Beraz, unean uneko osasun neurrietara egokituta, ahaleginduko gara euskara ikasi nahi duen jende guztiak horretarako modua aurkitu dezan".\nHorregatik, AEK-k aurrez aurreko ikastaroekin jarraituko du, baina eskolak emateko eta antolatzeko modua egoera berrira egokituko dute. Horretarako, forma eta aukera berriak ezarriko dituzte; adibidez, ikastaroaren hasieratik, taldean eta taldekideen artean ingurune digitala erabiltzeko aukera eskainiko da. Hala, Iribarrenen esanetan, talde presentzialekin hasiko diren arren, "lana hobea izango da osagarri digitalen eskuragarritasunarekin". Gainera, hilabete hauetan plan berezi bat ere prestatu dute konfinamendu berri baten kasuan aukerarik onena aurkitzeko. "Kasu horretan, taldearen ezaugarrietara egokitutako beste aukera bat prest izango dugu ikastaroarekin jarraitzeko".\nHelduei laguntzeko akademiak. Araba


Bihar hasiko dira SPEko herritarren parte hartze jardunaldiak - Sakana - Guaixe.eus\nGuaixe 2018-12-12 08:43\nSakanako Plan Estrategikoa aurkeztu zutenekoa.\n2014-2020 Sakanako Plan Estrategikoak (SPE) egindako bidea aztertzeko geldialdia egin eta aurrera begirako erronketara egokitzea. Horixe da egoki jo dutena Sakanako Sozio-ekonomia Behatokian, ibarreko makina bat eragile biltzen dituena. SPEren berrikuspen parte-hartzailea egin nahi da. Horregatik, makina bat eragilerekin elkarrizketak izanen dituzte Sakanako Garapen Agentziakoek. Aldi berean, SPE “denon gauza denez, ideia eta aukera ugari izan daitezke Sakanan”.\nSakandarrek horien berri zuzenean emateko jardunaldi irekiak antolatu dituzte. Aurrena Irurtzungo udaletxean izanen da, bihar. Hurrena, Etxarri Aranazko kultur etxean izanen da, asteartean. Eta atzena Altsasuko Iortia kultur gunean izanen da asteazkenean. Hiru jardunaldi irekiak 18:00etan hasiko dira.\nEkonomia Altsasu Etxarri Aranatz Irurtzun


Neguko fitxajeak (eta II) | ARGIAren barrenak\nHasiera » Komunitatea » Neguko fitxajeak (eta II)\nNeguko fitxajeak (eta II)\nArgazkia: Dos por dos.\n[Itsaso Zubiria Etxeberria] Lehengo astean iragarri nizun, irakurle, Jenofa Berhokoirigoin ez zela ARGIAk azken denboraldian egin duen fitxaje bakarra eta hurrengo aldizkariaren zain egoteko, bigarren izena ezagutu nahi bazenuen. Ez dizut gehiago itxaronaraziko. Zigor Oleaga da lan-taldeko kide berria. Tira, berria; akaso orain haserretu egingo zara Oleagaren izena azken hilabeteetan sarri ikusi duzulako orriotan eta webgunean, eta beste izen berriren bat espero zenuelako. Barkatu zure ilusioak zapuztu badizkizut, baina arabarrari oraindik ongi-etorririk ez diogu egin eta ondo merezia du.\nEleak mugimenduko kidea izan da Zigor Oleaga, Herri Harresien bueltan ibilitakoa. Egindako ekintza horien jarraipenetatik sortu zen harremana Oleagaren eta ARGIAren artean. Orain urte eta erdi inguru ARGIAko kazetariren batekin hizketan ari zela Oleagak berak bota zion:“Inbidia ematen dit nola ari zareten Kataluniako egoera jarraitzen, gustura egingo nuke horrelako zerbait”. “Probatu”, bestearen erantzuna. “Nola probatu?”, harriturik Oleagak. “Hasi idazten, egin elkarrizketa edo erreportajeren bat”, segi zion kazetariak. Hortik arabarraren lehen kolaborazioak ARGIAn.\nKolaboratzaile zela denetariko gaiak landu dituela onartu digu. Duela lauzpabost hilabete eskaini zioten, aitatasun baja bat tarteko, erredakzioan ordezkapena egiteko. Tarte horretan aldizkarirako gauzatxoren bat edo beste egin badu ere, batez ere argia.eus webgunea elikatzea izan da bere lana. “Jendearekin eta proiektuarekin oso gustura” aritu dela esan digu, baina “sufritu” ere egin duela aitortu du. “Lehen aldiz ari naiz kazetari lanetan, eta nire buruarekiko segurtasun falta sumatzen dut, bai teknologia aldetik, ez bainaiz oso ibilia sare sozialetan edo sareko beste hainbat programetan, bai idazkera aldetik”, adierazi digu.\nNiri behin esan zidaten, kazetari izateko ez egiteko kazetaritza ikasketarik; beste zerbait ikasi, mugitu, ibili, eta gero kazetari izan nahi banuen hasteko idazten. Ez zuen arrazoi faltarik.\nAitatasun baja ordezkatuz betetako lanaldia bukatu zaio, baina erredaktore gisa jarraitzeko aukera ireki. ARGIAn lan egingo duen lehen arabarra izanik, lurraldea du, neurri batean, eginkizun. Politika eta herri mugimenduen gaiak tentatzen dutela azaldu digu: politika, bereziki, alderdi edo erakundeetatik harago, zentzu zabalean ulertuz.\nHautsak arrotzeko eremu zabala ireki zaizu, Zigor. Ongi etorri, eta astindu erratza.\nARGIAk ez du aldizkaria paperean inprimatuko aurrerantzean, inprentako langileen eta postarien osasuna babesteko | ARGIAren barrenak - […] edo Euskal Herriaren, euskararen herriaren, lurraldetasuna bermatzeko egin ditugun kontratazioak (hemen I eta II), ARGIAn nominako langileekin lantaldea osatzera…


Ondarrutarrak mundun – Turrune!\nTURRUNEruk oporretan jarraitzen dabe!\n2021/07/31 2021/07/31 turrune\nGaur beste argazki bazuk jaso dou, honek MURTZIA aldetik. Lelengoku Embalse de Algecirasen atataku dala esazku bidaltzallik, leku politxak eidaz hantzir, ikusi eta ezautzeko bañe …..etxin latxeik iñun bez, esaten amatxu dau gure irakurlik.\nCala Baños de Mujeres\nAisialdixe, Ondarrutarrak mundun\n[🌍Ondarrutarrak mundun] Eiffel dorretik elkartasune preso eta iheslaxakin!\nNahiko parata euki dou aspaldixan atal hau. Bixi douen egoera sanitaxuk asko mugatu dosku kanporutz juteko aukeri.\nTurruneko lagun batzuk Paris aldin ibili diz egun batzuk pasaten eta batzuntzako ohitxuri bihurtu dan keinu ein dabe. Edonoa duzela be soinin daruen banderoli ata eta argazkixe bixaldu doskue!\nZeu be kanpoa jun eta argazkixe bixaltzea animaten bazaz, ez duda! Otzara@hotmail.com edo Turruneko sare sozialetan gustoa jasoko dou.\n20.erronki: Aste Santu ez da ala?\n2020/04/09 2020/04/09 turrune\nEguen santu ei de gaur… eta ondio danok etxin. Baine, imajinaziñoi dan gauza ederraz edonoa jun geinke.\nGuk gaur, aste santu birtuala eitti proposatzen dotsuau. Zer beittantzen gatsue Aste Santuko argazkixak altzaten badouz gaurkun? Ez dakiau ondo imajinaziñoi edo oroimena ixango dan ibiliko douena, baine ez dotsa, edozer dala be, buru ibiltxi beti de ona-eta!\nHau Etxauri parin ibili giñaneku de:\nPolonin be ibili giñan Aste Satun, akordaten? Auschwitz-en buelta gogorra be ein gendun…\nBizkaxan bertan be… Eiñ douz Aste Santuk, Ondarrutik eskursiñoik eitten lantzin txoko batea.\nHoixe gaurko erronki. Aste Santuko argazkixak, ez dauke zetan paisaje hutsak zetan ixan e! Zeuek be agertu ahal zarie. Ba badakixue… Turruneruk zain gaz!\n7. egunin MUNDUKO TXOKUK!\n2020/03/26 2020/03/26 turrune\nGaurko erronki, martxoak 26\nEtxin sartute, sarri amesten dou eingo genduken bidai edo pasiariaz. Hori ondo baino ondo hobeto dakixe kartzelan edo erbestin dakauzen herritxarrak.\nBeraz, gaur proposatzen dotsuauen erronki, pasiajik, gustoko dozuen txokuk, Euskal Herrikuk edo-ta mundukuk. Oporretakuk, kanpun bixitxen eondakuk, Brigadista eondakuk, elkartasun bidaikuk… Argazkixak, bideuk marrazkixak… okurriuten gatsuena, anima eta bixaldu zeuen gustoko txokuk, danok berta jun ahal ixateko modun!😉\nHamen adibide batzuk…\nGai honeaz… Hamen lagaten dotsuau Ondarrutarrak Mundun Turruneko atala.\nHONAXE ALTZAKO DOUZ EGUNINTZIR JASOTEN DOUZEN IRUDIXAK:\nHau Ane Mirenek bixaldu dosku korreo bidez: Turruneko erronkiaz bat einde. Bereziki matxe doten munduko txoko eder bat, Senegal, txikitasunin handixe.\nLesbosen (Grezin) dazen errefuxatun drami, herritxar baten ikuspegitxik\nAstero astero nahidanbeste pertsona ahalegintzen diz Mediterraneu zeharkatzen, Europa ailateko. Gerretatik eta miseixatik eskapaten datoz, bixitxa hobe baten bile. Asko itsosun galtzen diz, eta bestik Europako harresixak topatetxuez kosta ailaten dizenin.\nLesbos Greziko islan 15.000 pertsona inguru daz, errefuxatuntzako kanpamentutan bixitxen, egoera eskasin. Ez atzea, ez aurrea. Europan bixitxeko baimenik eztabelako lortzen, baine euran herrire be ezin dabelako buelta ein. Atzo bertan bi hilddako egon zin Lesboseko kanpamento baten, sute baten ondorixoz. 2.000 pertsonantzako tokixan, 12.000 daz bixitxen.\nArgazkixetan ikusi ahal dozuez Lesboseko hondartzetan agertutako txalekun argazkixak. Egoerin gogortasune eta dimensinoi ulertzen laguntzen dabe. Bertan egon dan ondarrutar batek atatakuk diz.\nLesbosen euskaldun asko daz, egunero jateku preparaten, errefuxatun artin banatzeko. Jateku Euskal Herrixan batutaku ixaten da, jentik eta enpresak emondaku. Horrei esker, errefuxatu askok jan ahal ixaten dabe.\nEta ondarrutarron elkartasune be Grezire ailaten dala ikusteko, hauxe argazkixe jaso dou:\nGuk hamendik eskatzen dotzau Europako gobernuai errefuxatuai atik zabaltzeko, eta laguntzi bir dabenai laguntzi emoteko. Ezinddou jenti Mediterraneun hiltxen laga.\nEta gogoratu geu be askotan ixan gazela errefuxatuk.\nOngi etorri errefuxatuak!\nTURRUNE zalik oporretan jarraitzen dou!\nTURRUNE etxen douenok eta irakurlik oporretan jarraitzen dou Abuztu amaierararte. Udi amaitzen du eta geldike geldike etxeratzeko sasoi allako da, bañe bitxartin inguruk ezautzen eta gozatzen jarraitzen dou. Hamen dakazue ASTURIAS aldeko mendixetatik eta BURGOS aldetik jaso douen mezuk eta argazkixak.\n«Jaxak eta gero be Picos de Europako mendixetan (Asturias) falta gaskun herritxarrak gogun. Euskal Preso eta Iheslari Politikuk Etxea»\nBeste honek BURGOS hirixan atatakuk diz. Kuriosu de Burgosko kastilluko miradorin ONDARRU agertzen dala beste hiri batzun artin.\nYAALAH ELKARTI saharar kanpamentutatik bueltan!\n2018/12/10 2018/12/10 turrune\nYaalah elkartik ein dau buelta Tindufeko saharar errefuxiatun kanpamentutatik, Bir Ganduz herrixan jo ta su ibili diz aste betin. Hamen sare sozialetan idatzi daben hasiera bateko artikulu, esan dabenez aurreraua eingo dabe kronika zehatzaua:\nOndio agurreko sentsaziñoi gazi- gozuaz eta bertan bixitxako guzti asimilaten egon arren, aste berezi honetan bixitakun laburpen bat nahi dou ein post honen bitxartez, aurreraua baloraziñoi einddakun, idatziko dou kronika eta ondorixo zehatzauak.\nAurreko argitalpenin azaldu gendun ordurarte ein gendun gauza batzuk eta on ein douen guztin laburpenan zerrendi lagaten dotsuau hamen:\n-Bir ganduz herrixaz eta bertako herritxar, agintari eta familixakin lehenengoko harremana. Dairako kontseiluaz beharran eta egoerin inguruko bilerak.\n-Herrixe eta bertako instalaziñoi oinarrizkuenak ezautu, udala (idara), haurtzaindegixe, eskoli, institutu, anbulategixe, hospitxal erregionala…\n-Ondarrutik erundako mateixal guzti Bir ganduzeko eskola, haurtzaindegi eta hospitxaleta erun zan.\n-Saharar herrixan histoixan eta bixi daben errealidadin sakontzeko “Erresiztentzixa museu” bixitxatu gendun. Bixitxa horren barrun AFAPREDESA preso eta desagertu sahararran elkarti be bai.\n-“Centro del martir Chreif de victimas de guerra y minas” egonaldi luzeko biktiman zentru ezautu, aurrea beiraki elkartasun harremanak ein eta ekonomikoki lagundu gendun.\n-“Oporrak bakean” programako harrera familixak ixan dizenak, Udan euran etxitan egondako umik eta familixak bixitxateko aukeri euki dabe.\n-12 urte arteko eskola, argi indarra aiateko beharrezku zan instalaziñoi elektriku etxeko lanetan ibili giñan.\n– Ahmed boyema eta Mohamed Moudud gazte militante sahararrak, Smara wilayan “El club de la esperanza” martxan dakarren hezkuntza, kirol eta proiekto soziala ezautu eta laguntzeko aukeri egon zan.\n-Dairako gaztin kezka, iritzi eta aldarrikapenak zuzenin ezautzeko aukeri eta eurakin solasaldixe burutu gendun.\n– Dairako haurtzaindegiko oinarrizko mateixal falti ikusitxe eskola horrei laguntzi emon gentzan.\n-Bir ganduzeko hospitxaleko teilatu konpontzen lagundu dou.\nHau astebetin ein douena ixan da, garrantzitsu ikusten dou herritxar sahararrak erbestin dazen bitxartin laguntzi eta batez be berta junde burruka honetan euran albun gazela eta egongo gazela erakusti, baine askoz garrantzitsuaua da hamendik aurrea dakauen biharra, Saharar herrixak bixi dabena hamen erakustarazi, presiñoi politiku etxeko bihir dizen tresnak eta moduk aztertu, aldarrikatu eta burrukatu! Egoera honei benetako irtenbidi emongotzana saharar herrixan benetako askatasune eta independentzixi ixango da! Beraz guazen horretan laguntzea!\nGuk berta erun douena eta eidouena baino gexa jaso douela sentzaziñoiaz etorri gaz bueltan eta horrek asko nahi dau esan!\nBarriro eskerrik asko hau dana posible etxen laguntzen dozuen danoi!\nBatez be, Bir ganduzeko kontseju, Ondarruko udala, familixa sahararrak, Euskal Herriko saharar delegaritzi eta Ondarruko herrixe!\nHerri mugimenduk, Internazionalismu, Ondarrutarrak mundun\nBideo honetan «Proces» hasi zanetik eta gaur egunearte pasa danan ingurun ein dotsauzen galderak erantzuten dotxuz.\nIrudixak Catalunya aldetik!\nKataluñan dabizen Ondarrutarrak honetxek irudixak bixaldu doskuez.\nBatetik domekan PRESO POLITIKUN askatasune eskatzen ein ben manifestaziñoiko argazkixak bixaldu doskuen bertan eon zin herritxarrak.\nBeste alde batetik, gaur (eguaztena) Kirmen Uribe eta Mikel Urdangarin egon diz «Literaldia»n barrun, Bartzelonako Euskal etxik antolatute, ta Mirenek, Kataluñako Turruneko korresponsalak, eurakin egoteko aukeri euki dau:\nMexikon ikasten eta lurrikaran kaltetuai laguntzen dan herritxar baten mezu!\nMexikon ikasten dan Irati Ondarrutarrak hauxe mezu bixaldu dosku:\n«Kaixo! Mexikon ikasten dagoen gazte bat naiz eta zuen laguntza eske nator. Irailaren 19ko lurrikara dela eta hainbat kaltetu daude epizentroa izan zen Morelos estatuan. Hainbat familia etxerik gabe geratu ziren eta beste hainbaten etxeek kaltearinagoak izan zituzten. Herri kaltetuenen artean dago Totolapan, estatuaren iparraldean kokatua. Estatuaren laguntza eza dela eta, kaltetu asko inolako baliabiderik gabe geratu dira euren etxea (ber)eraikitzeko. Egoera hau ikusita hiru arkitektok eta permakulturista batek osatutako talde bat herri honetara hurbildu zen lan komunitarioa ardatz izanik familia bati laguntzeko asmoz, adobe material antisismiko, ekonomiko eta ekologikoa erabiliz. Hainbat familia bisitatu eta kalte eta beharren azterketa egin ostean, taldeakCastro familia aukeratu zuen, lau kidek osatzen dutena. Jada abian dago proiektua, baina jaso dituzten donazioak ez dira izango nahikoak etxea osorik amaitzeko. Proiektua gertutik ezagutu eta bertan parte hartzeko aukera izan dudanez, zuen laguntza eske nator. Laguntza hau ekonomikoa da, gutxienekoa bada ere guztiz eskertuko dena. Momentuz, familia bakarra bada ere laguntza jasoko duena, aurrerantzean beste familia batzuei laguntzea da proiektuaren bultzatzaileen asmoa, lan boluntarioa eta komunitatearen parte hartzeabultzatuz, besteak beste. Laguntza emateko prest bazaudete kontaktatu nirekin eta gustura emango dizuet informazio gehiago, bai nola lagundu dezakezuen eta baita proiektuaren inguruan ere.\nWhatsappa: +34 688637283\nProiektuaren facebooka, proiektuaren bilakaera ikusi nahi ezkero: RECOnstruir a Mor.\nProiektuaren inguruko bideotxo bat:


Irekia Eusko Jaurlaritza - Gobierno Vasco :: Artolazabalek gazte-justiziaren “balioak, printzipioak eta helburuak” goraipatu ditu, espetxe-politiketerako ispilu gisa\nArtolazabalek gazte-justiziaren “balioak,…\nArtolazabalek gazte-justiziaren “balioak, printzipioak eta helburuak” goraipatu ditu, espetxe-politiketerako ispilu gisa\n\nArtolazabalek gazte-justiziaren “balioak, printzipioak eta helburuak” goraipatu ditu, espetxe-politiketerako ispilu gisa Iturria: Irekia\n\nArtolazabal en Foro Jurídico de El Diario Vasco Iturria: Irekia\n\nARTOLAZABAL-FORO-JURIDICO-DIARIO_VASCO-20-09-2021.jpg Iturria: Irekia\n\nARTOLAZABAL-FORO-JURIDICO-DIARIO_VASCO-20-09-2021-9.jpg Iturria: Irekia\nBerdintasun, Justizia eta Gizarte Politiketako sailburuak Diario Vascoren III. Foro Juridikoan parte hartu du, Donostian\n“Gure eredua urtez urte finkatu da. Jarraitutasuna izan du 25 urte hauetan, eta adostasun politiko zabala bildu du” adierazi du sailburuak\nBeatriz Artolazabal Berdintasun, Justizia eta Gizarte Politiketako sailburuak parte hartu du gaur Diario Vascok antolatu duen III. Foro Juridikoaren (Gazteen justizia, erreformatorioetatik birgizarteratzera) inaugurazio-ekitaldian. Tabakaleran egin den foroa gazte-justiziari buruzkoa izan da.\nUrriaren 1ean euskal espetxeen kudeaketa bere gain hartzeko dagoenean, Artolazabalek Gazte Justiziako Euskal Sistemaren eraginkortasuna goraipatu du bere hitzaldian. Sistema horrek 25 urte bete ditu dagoeneko, eta sailburua ziur dago sistema hori estrapola daitekeela etorkizuneko euskal espetxe-ereduko helduen justiziara.\n“Gazte Justiziako sistemaren ispiluari begiratu nahi diogu, Euskadin gure espetxe-eredua gauzatzeko garaian”, adierazi du sailburuak. “Gure Gazte Justiziako sistemaren arrakasta eragin duten balio, printzipio eta helburu berberei jarraituko diegu; izatez, harrotasunez begira diezaiokegu zenbait hamarkadatako ibilbidea duen eredu horri”, erantsi du.\nOrientazio errestauratiboaz hitz egin ondoren —“esku-hartzeen indibidualizaziotik eta, beti, ikuspegi komunitarioari eusten saiatuz”—, Artolazabalek aitortu du kudeaketa-eredu hori soilik dela posible erantzukizun publikotik eta lankidetza publiko-sozialetik.\nEusko Jaurlaritzak garatzen duen Gazte Justiziako eredua duela mende laurden sortu zen, Adingabeen Epaitegiek emandako neurrien betearazpena Eusko Jaurlaritzak bere gain hartu zuenean. Hala, Justiziaren arloan eskumena zuen sailaren esku geratu zen gazte-justiziaren plangintzaren eta kudeaketaren erantzukizuna. Orduz geroztik, “gure euskal eredua urtez urte finkatu da. Jarraitutasuna izan du 25 urte hauetan, batera eta bestera ibili gabe —aldaketa politikoak izan badira ere—, eta adostasun politiko zabala bildu du”, sailburuak aditzera eman duenez.\nEra berean, Beatriz Artolazabalek Gazte Justiziako euskal ereduaren alderdirik “adierazgarrienak” azaldu ditu. Alderdi horien artean nabarmentzen da erantzukizuna eta finantzaketa publikoak direla, baina kudeaketa mistoa dela; izatez, hirugarren sektore soziala deiturikoaren erakunde pribatuek esku hartzen dute. Halaber, aipatu du zenbait planen bidez egituratzen den eredua dela, eta plan horiek “plangintzarako, kudeaketarako eta ebaluaziorako oinarrizko tresna” gisa sortu direla, sailen arteko esku-hartzearekin.\n“Esku-hartzearen paradigma hezitzailea da, jarduteko printzipio argietan oinarritzen dena eta ebidentzia zientifikoetan oinarritutako programak oinarri dituena. Erantzukizun-eredu gisa defini dezakegu, bai gatazkan, bai ebazpenean”, adierazi du Artolazabalek.\nAzkenik, Berdintasun, Justizia eta Gizarte Politiketako sailburuak espetxeen kudeaketaren gaiari heldu dio ondorioetan, eta aitortu du jarduteko denbora beharko dela “geure eredua” finkatzeko. Jarduteko eredu hori “euskal espetxeetan egindako lanaren aitorpenetik abiatzen da”. “Eusko Legebiltzarrean onartutako oinarriak izango dira joko-eremua, eta joko-eremu horren barruan mugitu beharko dugu. Ziur gaude hobetzeko tartea dugula eta gaitasun hori soseguz eta konpromisoz kudeatuko dugula”, eman du aditzera.\nartolazabal_gazte_justizia_... behera kargatu (700 KB)\nartolazabal_espetxe_eredua_... behera kargatu (1000 KB)\nIntervencion_Artolazabal_Ta... behera kargatu (10 MB)\nartolazabal_espetxe_eredua_... 50 MB\nartolazabal_gazte_justizia_... 40 MB\nRecursos_Artolazabal_Tabaka... 200 MB\nARTOLAZABAL-FORO-JURIDICO-D... 50 KB (jpg)\nARTOLAZABAL-FORO-JURIDICO-D... 40 KB (jpg)\nARTOLAZABAL-FORO-JURIDICO-D... 30 KB (jpg)\nEusko Jaurlaritzak indartu egin du Ivac-ekin duen lankidetza, biktimologiari eta Justiziari buruzko nazioarteko bi konferentziarekin\nArtolazabalen iritziz, espetxeen kudeaketa ekipamendu soziosanitario handien kudeaketaren antzekoa da\nArtolazabalek Jaime Tapia magistratuaren aholkularitza izango du, Euskadiko espetxe-eredua zehazteko\nEusko Jaurlaritzak eta Eudelek esparru-akordio bat sinatu dute zigorrak komunitatearen aldeko lanekin betetzea ahalbidetuko duten udal-plazak handitzeko


kritiken hemeroteka » Denboraren paradoxa\n« Historikoa | Amorru gosez »\nDenboraren paradoxa Javier Rojo / El Correo, 2010-02-20\nKarmele Igartuaren poema liburu honen izenburua irakurri bezain laster (Denbora enaren hegaletan) barruan dagoenaren gaineko susmoak hartzen hasiko da irakurlea. Izan ere, ‘denbora’ eta ‘enara’ hitzak batera agertzeak poesia erromantikoaren irudia ekartzen du berehala gogora, Becquer bezalako poeta baten eskutik. Eta liburuaren izenburua alde batera utzita barneratzen bagara orrialdeetan zehar, halako susmoak neurri batean behintzat betetzen direla ikusiko dugu. Poema liburu honetan badago alderik alde zeharkatzen duen planteamendu bat, eta bertan agertzen denaren ardatzaren indarrarekin agertzen zaiguna. Planteamendu honek denboraren izaera paradoxikoarekin du zerikusia, eta honela azal liteke: Denborak akitzen gaitu, denborak hondamendira eramaten gaitu, heriotzara; baina denboratik kanpo bizitzerik ez dago. Hau da: denboraren baitan bizitza eta heriotza aurkitzen dira eta ez dago bataren aukera egiterik, bestea ere hor dagoela onartu gabe. Denboraren izaera paradoxiko honi buruzko hausnarketa-saio bat da liburuan irakurri ahal duguna; eta, denboraren izaera hori kontuan hartuta, denboraz hausnartzearen ondorioz, existentziaz kezkatzera lerratzen da idazlea. Bestalde, denbora da aurrekoekin eta ondokoekin lotzen gaituen haria, eta gizabanakoaren existentziaren mugak harantzago daramatza horri esker. Hori guztia egiteko, idazleak naturalezan oinarri duten irudietara jotzen du, tonu postromantiko leuna duen poemetan. Bertan agertzen diren irudi eta tonu horiek tradizio handia dute literaturan, eta konbentzionalki poetikotzat hartzen direnetakoak dira berez. Esan daiteke, beraz, liburuak sorpresa handirik gabe aurkezten duela bere barrua, halako osagaiak erabilita poetikoa izateko arazo handirik ez baitu.\nPoesia idealistaren ildotik mugitzen da, eta denboraren gaiarekin batera, eta honi lotura, halako poesian agertu ohi diren bestelako gaiak ere azaltzen zaizkigu hemen. Amodioa, adibidez, betetasunaren ideiarekin lotua, zeren amodioaren bidez nork bere mugak gainditzen baititu osoago izateko; edota ametsaren balioa, lortezina den osagai zehaztugabe bat azaltzen da-eta, ametsaren bidez bakarrik lortu daitekeena, ametsak muga fisiko guztiak gaindi baititzake.\nPoesia konbentzionala da bai, baina hori onartuta, interesgarria ere bai, poesia honi osagai berriegirik eskatzen ez bazaio.


Santa Agata jaia - Wikipedia, entziklopedia askea.\nSanta Agedako abestien bilduma.\nSanta Agatako gaua Donostiako Ibaetan.\nSanta Agata jaia edo Dona Agata jaia, euskalkietan Santa Ageda bezpera, Agate Deuna jaia, Santa Ageda eskea eta Santa Ageda batzea izenez ere ezaguna, Euskal Herrian eta Espainiako zenbait tokitan ospatzen den jai herrikoi tradizionala da, Agata Cataniakoaren omenez otsailaren 5ean eta bezperan ospatzen dena, egun horretan Eliza Katolikoaren santutegiko santu haren omenezko eguna da. Euskal Herriko herri askotan, ohitura da egun horretan edo bezperako egunean herrietan kopla zaharrak kantatzea makilekin lurra joaz erritmoa markatzeko, diru edo janari eskean, jantzi tradizionalekin eta kriseilua lagun. Koplako bertsoak koblakari bakar batek abesten ditu maiz, eta taldeak leloa. Antzina, mutil gazteak soilik ibil zitezkeen Santa Agata eskean, baina XX. mendeko azken hamarkadez geroztik emakumeek eta adin talde guztietakoek ere parte har dezakete. Garai batean, urte horretan soldaduskara joan behar zuten mutil gazte edo kintoen bilerak ere egiten ziren egun horretan, eskean betiere; herri batzuetan, Eskoriatzan tradizio handiz, adin bereko gazteak biltzen dira ospakizun horri jarraipena emateko.\n1 Ospakizunaren jatorria\n4 Bertsio berriak\nOspakizunaren jatorria[aldatu | aldatu iturburu kodea]\nAgata Catanian, Sizilian, jaio zen 235. urtean. Tradizioak dionenez, Quinciano gobernadoreak berarekin ezkondu arteko onik ez omen zuen, baina Agatak nahi ez eta mendeku gisa kartzelatu zuen. Bularrak moztu eta hil arteko torturak sufritu izan zituen. Handik gerora, Eliza Katolikoak saindu izendatu eta otsailaren 5a aukeratu zuen bera omentzeko.\nHala ere, badirudi ospakizunak bere sustraiak kristautasuna zabaldu aurreko garaietan dauzkala. Aditu batzuen iritziz, Agataren inguruko festek zerikusi handia dute inauteriekin, inauste edo kimatze garaiko erritoekin. Neguko solstizioaren ondoren, eguna luzatzen hasten denean, zuhaitz adarrak kimu berritzen hasten dira eta orduantxe izaten da zuhaitz adarrak kimatu edo inausteko garaia. Hala, naturaren esnatzea ospakizun bihurturik, mutilak kopla kantari ibiltzen ziren etxerik etxe janari eske, eta ondoren, bildutakoarekin, mutil eta neska denek batera afaltzen zuten. Santa Agata askotan abere gisa irudikatzen da: ahuntz edo katu itxurarekin. Ablitasen, uste zuten Santa Agata bezperako gauean banatzen zirela hurrengo urtebeterako ekaitzak. Kristautasuna Euskal Herrira zabaldu zenean, beste askorekin batera Santa Agata eguna ekarri zuen berekin. Elizak, aurreko errito eta ospakizunak bereganatu eta itxura berri bat eman zien. Lehengo errituak eta Santa Agataren omenezko ospakizunak nahastu egin ziren. Bi erritu edo jai horien nahasketatik dator egungo ospakizuna.\nEAJko Gipuzko Buru Batzarreko ordezkariak, kantuan.\nHauek dira koplaren hitz hedatuenak:\n↑ 66. araua: Santutegiko izen ohikoenak. Euskaltzaindia (Noiz kontsultatua: 2010-12-06).\n↑ 125. araua: San, santu, done eta besteren erabilera. Euskaltzaindia.\n↑ (Gaztelaniaz) Agirre Sorondo, Antxon. (2000-02-04). «Santa Ageda» Euskonews & Media 65.\n↑ «Eskoriatzako kintoak, ohitura jarraitzeko prest» Goiena.eus 2016-01-22.\n↑ Sorazu, Emeterio. (1999-02-05). «Inauteriak nekazal munduan» Euskonews & Media 20.\n↑ Mariano Estornés Lasa: «Santa Águeda», Auñamendi Eusko Entziklopedia.\nSanta Ageda baseliza, Barakaldo\nSanta Agateko koplak\nSanta Ageda abestia entzungai eta hitzak irakurgai, Youtube.com webgunean.\nJoseba Aurkenerena: Agate Deuna Donibane Lohizunen\nOrriaren azken aldaketa: 10 urtarrila 2022, 22:03.


Euskoa: Iparraldeko Tokiko Moneta. - Donostia Mundu Artean\nEuskoa: Iparraldeko Tokiko Moneta.\nData: Azaroak, 21. 19:00.\nLekua 2016 Egoitza\nSuhiltzaileen Etxe ohia /Easo Kalea 43 / Calle Easo 43\nUrtarril honetan Euskal Moneta elkarteak Euskoa martxan jarri zuen Ipar euskal Herrian. Moneta alternatibo eta Euroaren osagarria da, eta ez du konkurrentzia eta aberasteko tresna izan nahi, tokiko diru euskaldun, ekologiko eta soziala baizik.\nSozial, alternatibo edo osagarri deituriko monetak ez dute diru tradizionala ordeztu edo desagerrarazi nahi, honek garatu ezin dituen alde sozial positiboak garatzea baizik; eta, baita ere, tokiko ekonomia moneta berezko ondasun gisa ikusten duen kontzeptutik askatzeko. Honela, moneta honek tokiko ekonomia indartzen du. Zirkuitu motz batean geratzen den, eta kanpora ateratzen ez den trukea egiteko tresna bat da, bide batez tokiko garapena dakarrena. Gainera ekologikoa da, distantzia handiko garraioa ekiditen duelako, eta, tokiko lana sustatzen duenez, moneta soziala ere bada.\nEuskoak, era berean, saltzaile, enpresa, elkarte eta kontsumitzaileen arteko elkartasuna indartu nahi du, eta baita euskararen erabilera bultzatu ere. Agente guzti hauekin sortutako sareak bizilagunen arteko gertutasuna areagotzen du, ehun soziala berreskuratuz.\nDONOSTIAKO UDALEKO LANKIDETZA BULEGOA / KRISTINA ENEA FUNDAZIOA/ BAGERA ELKARTEA / DONOSTIA 2016


Kuadrillen Eguna ospatuko dute Orioko San Nikolasetan . Noticias de Navarra\nKuadrillen Eguna ospatuko dute Orioko San Nikolasetan\n3x3 saskibaloi txapelketa, herri bazkaria eta dardo txapelketa izango dira gaur, besteak beste\nViernes, 8 de Diciembre de 2017 - Actualizado a las 06:12h\nOrio- San Nikolas jaiak ari dira ospatzen egunotan Orion eta gaur Kuadrillen Egunean murgilduko dira oriotarrak. Egitarau zabala izango da gaurkoan eta goiz hasiko da eguna, 6.00etan hain zuzen ere, gaupaseroen argazkiarekin.\nBestalde, 3x3 saskibaloi txapelketak hartuko du Karela kiroldegia goiz eta arratsaldean. Hala, 9.00etan LH3tik LH6ra bitarteko haurrek hartu ahal izango dute parte, eta 15.00etan, berriz, DBH1etik gorako ikasleak. Tarte horretan, 12.00etan trikipoteoa izango da eta 12.30ean DJ Porruek emanaldia eskainiko du plazan haurrentzat. Horretaz gain, 14.00etan herri bazkaria egingo da pilotalekuan. Udalak sagardoa eta ura jarriko ditu eta kuadrilla bakoitzak eraman beharko du bere bazkaria.\nArratsaldeko egitaraua 17.00etan hasiko da, Pelloeta Nikolasa eta buruhandi eta txistulariekin. Udaletik zehaztu dutenez, erraldoi eta buruhandien ibilbidea Kultur Etxean abiatuko da, Sarasua aurrean Arrantzale kalea hartuko dute, ondoren Ikastola aurreko plaza joateko, eta hortik herriko plazara abiatuko dira. Etxean buruhandiak dituzten ume eta helduak kalejiran parte hartzera gonbidatu ditu Udalak.\nOrdu berean, dardo txapelketa jokatuko da Estropalari kalean. 19.00etatik aurrera, berriz, Burrunba elektrotxaranga ibiliko da kalez kale, Bikamiotan hasita. Eta behin gauean sartuta, Gari eta Iñaki trikitilariek alaituko dute gaua plazan, 23.00etatik aurrera, eta 00.00etan Zopilotes Txiarriaos taldearen txanda izango da, gero 1.00etan berriro ere Gari eta Iñaki trikitilariei protagonismoa uzteko. - A.R.\nMétodos para mejorar nuestra calidad de vida